title: RIALACHÁN CUR CHUN FEIDHME (AE) .../... ÓN gCOIMISIÚN lena leagtar síos rialacha mionsonraithe le haghaidh cur chun feidhme Rialachán (AE) 2018/848 ó Pharlaimint na hEorpa agus ón gComhairle maidir le rialuithe agus bearta eile lena n-áirithítear inrianaitheacht agus comhlíontacht sa táirgeadh orgánach agus i lipéadú táirgí orgánacha

text:
               RIALACHÁN CUR CHUN FEIDHME (AE) .../... ÓN gCOIMISIÚN

               an 22.2.2021

               lena leagtar síos rialacha mionsonraithe le haghaidh cur chun feidhme Rialachán (AE) 2018/848 ó Pharlaimint na hEorpa agus ón gComhairle maidir le rialuithe agus bearta eile lena n‑áirithítear inrianaitheacht agus comhlíontacht sa táirgeadh orgánach agus i lipéadú táirgí orgánacha

               (Téacs atá ábhartha maidir le LEE)

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Rialachán (AE) 2018/848 ó Pharlaimint na hEorpa agus ón gComhairle an 30 Bealtaine 2018 maidir le táirgeadh orgánach agus lipéadú táirgí orgánacha agus lena n‑aisghairtear Rialachán (CE) Uimh. 834/2007 ón gComhairle
                  1
                agus go háirithe Airteagal 28(3)(a), 29(8)(a), 30(8), 32(5), 36(4), 38(9), 41(5) agus 43(7) de,

               De bharr an mhéid seo a leanas:

               (1)Le Caibidil III Rialachán (AE) 2018/848 leagtar síos rialacha ginearálta maidir le táirgeadh le haghaidh oibreoirí, lena n‑áirítear bearta réamhchúraim lena áirithiú nach mbeidh táirgí ná substaintí neamhúdaraithe agus bearta atá le glacadh i gcás ina mbeidh táirgí nó substaintí neamhúdaraithe. Chun coinníollacha comhchuibhithe a áirithiú le haghaidh cur chun feidhme an Rialacháin sin, ba cheart roinnt rialacha breise a leagan síos.

               (2)I bhfianaise a thábhachtaí atá na bearta réamhchúraim nach mór d’oibreoirí a ghlacadh chun a áirithiú nach mbeidh táirgí agus substaintí neamhúdaraithe dá dtagraítear in Airteagal 28 de Rialachán (AE) 2018/848 ann, is iomchuí céimeanna nós imeachta le leanúint a leagan síos maille leis na doiciméid ábhartha le soláthar i gcás ina mbeidh amhras ar oibreoirí, mar gheall ar tháirgí agus ar shubstaintí neamhúdaraithe, nach gcomhlíonann an táirge a bhfuil sé beartaithe é a úsáid nó a mhargú mar tháirge orgánach nó mar tháirge atá á thiontú Rialachán (AE) 2018/848.

               (3)Chun cur chuige comhchuibhithe a áirithiú ar fud an Aontais a mhéid a bhaineann leis an imscrúdú oifigiúil dá dtagraítear in Airteagal 29(1) (a) de Rialachán (AE) 2018/848 i gcás ina mbeidh táirgí agus substaintí neamhúdaraithe i dtáirgí orgánacha nó i dtáirgí atá á dtiontú, ba cheart rialacha breise a leagan síos lena gcumhdófar na nithe atá le déanamh amach agus an t‑imscrúdú oifigiúil á dhéanamh, torthaí an imscrúdaithe oifigiúil lena bhfuiltear ag súil chomh maith leis na ceanglais íosta um thuairisciú, ba cheart iad.

               (4)Le Caibidil IV de Rialachán (AE) 2018/848 leagtar síos forálacha ar leith a bhaineann le lipéadú táirgí orgánacha agus le táirgí atá á dtiontú. Chun coinníollacha aonfhoirmeacha a áirithiú maidir leis an Rialachán sin, ba cheart roinnt rialacha breise a leagan síos a mhéid a bhaineann le hionad agus le dealramh tásc áirithe ar an lipéad.

               (5)Le Caibidil V de Rialachán (AE) 2018/848 leagtar síos rialacha maidir le deimhniú oibreoirí agus grúpaí oibreoirí. Chun coinníollacha comhchuibhithe a áirithiú le haghaidh cur chun feidhme an Rialacháin sin, ba cheart roinnt rialacha breise a leagan síos le haghaidh grúpa oibreoirí.

               (6)Ar mhaithe le héifeachtúlacht agus le costas inacmhainne oibriúcháin an chórais le haghaidh rialuithe inmheánacha (ICS), is iomchuí foráil a dhéanamh maidir le huasmhéid grúpa oibreoirí. Tríd an teorainn sin a shocrú, meastar gur féidir le ICS a áirithiú go gcomhlíonfaidh gach comhalta sa ghrúpa Rialachán (AE) 2018/848 trí bhíthin rialuithe inmheánacha agus na hoiliúna is gá a dhéanamh. Thairis sin, is féidir leis an údarás inniúil nó, i gcás inarb iomchuí, leis an údarás rialúcháin nó comhlacht rialúcháin a dheimhníonn an grúpa ath‑imscrúdú a dhéanamh ar líon réasúnta ball. Leis an teorannú méide tabharfar ráthaíochtaí breise le haghaidh liosta nuashonraithe comhaltaí, malartú tapa tráthrialta faisnéise leis na húdaráis rialúcháin nó le comhlachtaí rialúcháin, agus áiritheofar cur chun feidhme na mbeart leordhóthanach. Mar sin féin, ba cheart a chur san áireamh leis an méid uasta gur cheart grúpa oibreoirí a bheith in ann acmhainní leordhóthanacha a ghiniúint chun ICS éifeachtúil a bhunú a bhraithfidh ar fhoireann cháilithe.

               (7)Chun fianaise ar chomhlíontacht a sholáthar agus chun gur féidir faisnéis a mhalartú agus eolas a chomhroinnt, ba cheart liosta na ndoiciméad agus na dtaifead nach mór do ghrúpa oibreoirí a choinneáil a leagan síos.

               (8)Is é ICD ba cheart a bheith ina bhunús le deimhniú grúpa oibreoirí. Dá bhrí sin, ba cheart é a bheith de cheangal ar bhainisteoirí ICS a chur in iúl don údarás inniúil nó, i gcás inarb iomchuí, don údarás rialúcháin nó comhlacht rialúcháin a sholáthraíonn deimhniú na gceisteanna is tábhachtaí, amhail amhras faoi neamhchomhlíontacht, faoi fhionraíochtaí nó faoi tharraingt siar comhalta agus faoi aon toirmeasc ar tháirgí a chur ar an margadh mar tháirgí orgánacha nó mar tháirgí atá á dtiontú.

               (9)Le Caibidil VI de Rialachán (AE) 2018/848 leagtar síos rialacha maidir le rialuithe oifigiúla agus gníomhaíochtaí oifigiúla eile. Chun coinníollacha comhchuibhithe a áirithiú le haghaidh cur chun feidhme an Rialacháin sin, ba cheart roinnt rialacha breise a leagan síos.

               (10)Chun leanúnachas na gcóras rialúcháin náisiúnta reatha sna Ballstáit faoi láthair a áirithiú, ba cheart rialacha maidir le híoschéatadáin le haghaidh rialuithe oifigiúla agus samplála a bhunú.

               (11)Ar mhaithe le deireadh a chur leis an éagsúlacht shuntasach i gcur i bhfeidhm catalóg náisiúnta beart idir na Ballstáit, ba cheart teimpléad coitianta le haghaidh catalóg beart a leagan síos agus treoirlínte breise maidir le haicmiú neamhchomhlíontachtaí agus foráil a dhéanamh maidir leis na bearta iomchuí.

               (12)Faisnéis maidir le haon amhras go bhfuil neamhchomhlíontacht ann nó le haon neamhchomhlíontacht arna suí a dhéanann difear do shláine táirgí orgánacha nó do tháirgí atá á dtiontú, ba cheart í a roinnt idir na Ballstáit agus an Coimisiún go díreach agus ar mbealach is éifeachtaí is féidir, go príomha chun go bhféadfaidh gach údarás inniúil lena mbaineann imscrúduithe oifigiúla a dhéanamh agus bearta riachtanacha a chur i bhfeidhm faoi mar a cheanglaítear le hAirteagal 29(1) agus (2), le hAirteagal 41(1), (2) agus (3) agus le hAirteagal 42 Rialachán (AE) 2018/848. Thairis sin, is iomchuí na sonraí agus na nósanna imeachta lena gcomhroinntear an fhaisnéis sin a shonrú, feidhmiúlachtaí Chóras Faisnéise na Talmhaíochta Orgánaí san áireamh. Sa chomhthéacs sin, i gcás aon amhrais go bhfuil neamhchomhlíontacht ann nó neamhchomhlíontacht arna suí a dhéanann difear do shláine táirgí orgánacha nó táirgí atá á dtiontú, ba cheart a shoiléiriú leis an Rialachán seo gur cheart an fhaisnéis sin a aistriú gan mhoill chuig a n‑údaráis inniúla. Ar deireadh, leis an Rialachán seo ba cheart a shoiléiriú cén fhaisnéis ba cheart do na húdaráis rialúcháin agus na comhlachtaí rialúcháin a roinnt le húdaráis rialúcháin agus le comhlachtaí rialúcháin eile agus ba cheart oibleagáid a chur ar na húdaráis inniúla na bearta cuí a ghlacadh agus nósanna imeachta doiciméadaithe a leagan síos chun go bhféadfar an fhaisnéis sin a mhalartú ar a gcríoch.

               (13)Grúpaí oibreoirí i dtríú tíortha a oibríonn i gcomhréir le Rialachán (CE) Uimh. 834/2007 ón gComhairle
                  2
                agus Rialacháin (CE) Uimh. 889/2008
                  3
                agus (CE) Uimh. 1235/2008 ón gCoimisiún
                  4
               , féadfaidh sé go mbeidh líon comhaltaí acu is airde go mór ná an t‑uasmhéid a shocraítear leis an Rialachán sin. Le bunú grúpaí nua oibreoirí a chomhlíonann an ceanglas nua sin, féadfar coigeartuithe nithiúla a dhéanamh lena mbunófar an t‑eintiteas dlí comhfhreagrach, ICS agus na gnéithe riachtanach le haghaidh deimhniú údaráis rialúcháin nó comhlacht rialúcháin. Mar sin, ba cheart foráil a dhéanamh maidir le hidirthréimhse trí bliana ar a mhéad ón 1 Eanáir 2022 amach i leith na ngrúpaí oibreoirí sin chun gur féidir leo na coigeartuithe is gá a thabhairt i gcrích chun an t‑uasmhéid nua a chomhlíonadh.

               (14)Leis an gceanglas a bhaineann le catalóga náisiúnta beart féadfar athrú a dhéanamh ar chatalóga náisiúnta beart atá ann cheana a forbraíodh sna Ballstáit go dtí seo i gcomhréir le Rialacháin (CE) Uimh. 834/2007 agus (CE) Uimh. 889/2008. Mar sin, ba cheart foráil a dhéanamh maidir le hidirthréimhse ón 1 Eanáir 2022 amach i leith na gcatalóg náisiúnta bearta sin atá ann cheana chun gur féidir leo na feabhsaithe is gá a dhéanamh ar a gcatalóga náisiúnta beart nó a gcatalóga náisiúnta beart a ionadú chun na ceanglais nua a chomhlíonadh.

               (15)Ar mhaithe le soiléireacht agus le deimhneacht dhlíthiúil, ba cheart feidhm a bheith ag an Rialachán seo maidir le táirgeadh ó dháta cur i bhfeidhm Rialachán (AE) 2018/848.

               (16)Tá na bearta dá bhforáiltear sa Rialachán seo i gcomhréir leis an tuairim ón gCoiste um Tháirgeadh Orgánach,

               TAR ÉIS AN RIALACHÁN SEO A GHLACADH:

               Airteagal 1

               Céimeanna nós imeachta a bheidh le tabhairt i gcás amhras go bhfuil neamhchomhlíontacht ann mar gheall ar tháirgí nó substaintí neamhúdaraithe a bheith ann.

               1.Chun a sheiceáil an féidir an t‑amhras a shuí i gcomhréir le hAirteagal 28(2)(b) de Rialachán (AE) 2018/848, cuirfidh an t‑oibreoir na gnéithe seo a leanas san áireamh:

               (a)i gcás ina mbaineann an t‑amhras go bhfuil neamhchomhlíontacht ann le táirge orgánach nua nó táirge atá á thiontú, seiceálfaidh an t‑oibreoir:

               (i)an dtagann an fhaisnéis ar lipéad an táirge orgánaigh nó an táirge atá á thiontú leis an bhfaisnéis ar na doiciméid tionlacain;

               (ii)an mbaineann an fhaisnéis ar an deimhniú arna sholáthar ag an soláthraí leis an táirge a ceannaíodh;

               (b)i gcás ina mbeidh amhras ann go bhfuil smacht ag an t‑oibreoir ar an gcúis a bhfuil na táirgí nó na substaintí neamhúdaraithe i láthair, déanfaidh an t‑oibreoir scrúdú ar aon chúis fhéideartha a bhfuil táirgí nó na substaintí neamhúdaraithe i láthair.

               2.Nuair a chuirfidh an t‑oibreoir in iúl don údarás inniúil nó, i gcás inarb iomchuí, don údarás rialúcháin nó don chomhlacht rialúcháin i gcomhréir le hAirteagal 28(2)(d) de Rialachán (AE) 2018/848 maidir le hamhras a bhfuil údar leis nó nach féidir deireadh a chur leis an amhras, déanfaidh an t‑oibreoir, más ábhartha agus i gcás ina mbeidh siad le fáil, na gnéithe seo a leanas a sholáthar:

               (a)faisnéis agus doiciméid maidir leis an soláthraí (nóta seachadta, sonrasc, deimhniú an tsoláthraí, Deimhniú Cigireachta le haghaidh táirgí orgánacha (COI));

               (b)inrianaitheacht an táirge leis an gcomhartha sainaitheantais baisce, cainníocht an stoic, agus cainníocht an táirge a díoladh;

               (c)torthaí ón tsaotharlann, ó shaotharlann chreidiúnaithe i gcás inarb ábhartha agus nuair a bheidh fáil uirthi;

               (d)an bhileog shamplála lena sonraítear an t‑am, an t‑ionad agus an modh arna úsáid leis an sampla a thógáil;

               (e)aon fhaisnéis faoi aon amhras a bhí ann roimhe seo maidir leis an táirge nó leis an tsubstaint áirithe neamhúdaraithe;

               (f)gach doiciméad ábhartha eile chun an cás a shoiléiriú

                Airteagal 2

               Modheolaíocht an imscrúdaithe oifigiúil

               1.Gan dochar d’Airteagal 38(2) de Rialachán (AE) 2018/848, nuair a bheidh imscrúdú oifigiúil dá dtagraítear in Airteagal 29(1)(a) den Rialachán sin á thabhairt i gcrích, déanfaidh na húdaráis inniúla nó, i gcás inarb iomchuí, na comhlachtaí rialúcháin nó na húdaráis rialúcháin amach an méid seo a leanas ar a laghad:

               (a)ainm, comhartha sainaitheantais baisce, úinéireacht agus suíomh fisiceach na dtáirgí orgánacha nó na dtáirgí atá á dtiontú lena mbaineann;

               (b)an gcuirtear na táirgí lena mbaineann go fóill ar an margadh mar tháirgí orgánacha nó mar tháirgí atá á dtiontú nó mar tháirgí a úsáidtear sa táirgeadh orgánach;

               (c)cineál, ainm, cainníocht na dtáirgí nó na substaintí neamhúdaraithe agus aon fhaisnéis ábhartha eile fúthu;

               (d)an chéim táirgthe, próiseála, margaíochta, nó dáilte agus an áit dhíreach inar braitheadh na táirgí neamhúdaraithe nó na substaintí a bheith ann, go háirithe i dtáirgeadh plandaí, cibé acu ar tógadh an sampla sular baineadh na plandaí nó tar éis iad a bhaint;

               (e)an ndéantar difear d’oibreoirí eile sa slabhra soláthair;

               (f)torthaí na n‑imscrúduithe oifigiúla a rinneadh roimhe sin ar na táirgí orgánacha nó ar na táirgí atá á dtiontú agus ar na hoibreoirí lena mbaineann.

               2.Déanfar an t‑imscrúdú oifigiúil a shaothrú trí leas a bhaint as modhanna agus teicnící iomchuí, lena n‑áirítear na modhanna agus na teicnící dá dtagraítear in Airteagal 14 agus in Airteagal 137(3) Rialachán (AE) 2017/625 ó Pharlaimint na hEorpa agus ón gComhairle
                  5
               .

               3.Déanfar cinneadh faoin méid seo a leanas ar a laghad leis an imscrúdú oifigiúil:

               (a)Sláine táirgí orgánacha agus táirgí atá á dtiontú;

               (b)foinse na dtáirgí nó na substaintí neamhúdaraithe agus an chúis a bhfuil siad i láthair;

               (c)na gnéithe dá bhforáiltear in Airteagal 29(2)(a), (b) agus (c) de Rialachán (AE) 2018/848.

               4.Déanfaidh na húdaráis inniúla nó, i gcás inarb iomchuí, na húdaráis rialúcháin nó na comhlachtaí rialúcháin tuarascáil deiridh a tharraingt suas le haghaidh gach imscrúdaithe oifigiúil. Sa tuarascáil chríochnaitheach sin beidh:

               (a)taifid na ngnéithe áirithe is gá de bhun an Airteagail seo;

               (b)taifid na faisnéise arna malartú leis an údarás inniúil, le húdaráis rialúcháin agus le comhlachtaí rialúcháin eile agus leis an gCoimisiún a bhaineann leis an imscrúdú oifigiúil sin.

               Airteagal 3

               Coinníollacha le haghaidh na húsáide a bhaintear as tásca áirithe

               1.An tásc arna sholáthar le haghaidh táirgí de thionscnamh plandaí atá á dtiontú dá tagraítear in Airteagal 30(3) de Rialachán (AE) 2018/848, déanfar é a léiriú:

               (a)i ndath, méid agus stíl litreoireachta a fhágfaidh nach feiceálaí é ná tuairisc dhíolacháin an táirge, agus litreacha ar an méid céanna sa chomhartha ar an iomlán;

               (b)sa réimse céanna radhairc le códuimhir an údaráis rialúcháin nó an chomhlachta rialúcháin dá dtagraítear in Airteagal 32(2)(a) de Rialachán (AE) 2018/848.

               2.Déanfar an tásc maidir le códuimhir an údaráis rialúcháin nó an chomhlachta rialúcháin dá dtagraítear in Airteagal 32(1)(a) de Rialachán (AE) 2018/848 a léiriú sa réimse céanna radhairc le lógó táirgthe órgánaigh an Aontais Eorpaigh, i gcás ina mbaintear úsáid as sa lipéadú.

               3.Déanfar an tásc maidir leis an áit inar saothraíodh na hamhábhair talmhaíochta dá bhfuil an táirge comhdhéanta, dá dtagraítear in Airteagal 32(2) de Rialachán (AE) 2018/848, a léiriú díreach faoi bhun na códuimhreach dá dtagraítear i mír 2 den Airteagal seo.

               Airteagal 4

               Comhdhéanamh agus méid grúpa oibreoirí

               Ní chláróidh comhalta grúpa oibreoirí ach le grúpa amháin oibreoirí le haghaidh táirge áirithe, i gcás freisin ina mbeidh an t‑oibreoir bainteach le gníomhaíochtaí difriúla a bhaineann leis an táirge sin.

               Ní bheidh níos mó ná 2000 comhalta i ngrúpa oibreoirí.

               Airteagal 5

               Doiciméid agus taifid grúpa oibreoirí

               Coinneoidh grúpa oibreoirí na doiciméid agus na taifid seo a leanas chun críocha an chórais rialúcháin inmheánacha (ICS):

               (a)liosta comhaltaí an ghrúpa oibreoirí a bheidh bunaithe ar chlárú gach comhalta agus ina mbeidh i gcás gach comhalta sa ghrúpa oibreoirí na gnéithe seo a leanas:

               (i)ainm agus sainaitheantas (códuimhir);

               (ii)sonraí teagmhála;

               (iii)an dáta clárúcháin;

               (iv)an dromchla talún iomlán atá faoi bhainistíocht an chomhalta agus cé acu is cuid de tháirge orgánach, táirge atá á thiontú nó táirge neamhorgánach atá ann;

               (v)faisnéis maidir le gach aonad táirge agus/nó gníomhaíocht: méid, suíomh, léarscáil i gcás ina mbeidh sí ar fáil, táirge, an dáta a cuireadh tús leis an tréimhse thiontúcháin agus meastacháin táirgeachta;

               (vi)dáta na cigireachta inmheánaí is deireanaí agus ainm cigire ICS;

               (vii)dáta an rialaithe oifigiúil deireanaigha rinne an t‑údarás inniúil nó, i gcás inarb iomchuí, údarás rialúcháin nó comhlachta rialúcháin agus ainm an chigire;

               (viii) dáta agus leagan an liosta;

               (b)na comhaontaithe comhaltachta idir an comhalta agus an grúpa oibreoirí mar dhuine dlíthiúil arna síniú, ar a n‑áiritheofar cearta agus cúraim an chomhalta;

               (c)tuarascálacha na cigireachta deireanaí arna síniú ag cigire ICS agus comhalta den ghrúpa oibreoirí ar a ndearnadh an chigireacht agus lena n‑áirítear na gnéithe seo a leanas ar a laghad:

               (i)ainm an chomhalta agus suíomh an aonaid nó an áitribh táirgthe, lena n‑áirítear ionaid cheannaithe agus ionaid bhailithe ina ndéantar na gníomhaíochtaí dá dtagraítear in Airteagal 36(1)(a) Rialachán (AE) 2018/848 is ábhar don chigireacht;

               (ii)an dáta agus uaireanta tosaithe agus críochnaithe na cigireachta inmheánaí;

               (iii)  torthaí na cigireachta;

               (iv)  scóp/paraiméadar an iniúchta;

               (v)  dáta eisiúna na tuarascála;

               (vi)  ainm an chigire inmheánaigh;

               (d)taifid oiliúna cigirí ICS ina mbeidh:

               (i)dátaí na hoiliúna;

               (ii)ábhar na hoiliúna;

               (iii)ainm an oiliúnóra;

               (iv)síniú an oiliúnóra;

               (v)ina gcás inarb iomchuí, measúnú ar an eolas a fuarthas;

               (e)taifid oiliúna comhaltaí an ghrúpa oibreoirí;

               (f)taifid na mbeart a glacadh i gcás neamhchomhlíontacht bhainisteoir ICS, ina mbeidh:

               (i)na comhaltaí faoi réir beart i gcás neamhchomhlíontachta, lena n‑áirítear na comhaltaí a cuireadh ar fionraí, a tarraingíodh siar nó ar ar ceanglaíodh tréimhse thiontúcháin nua a chomhlíonadh;

               (ii)doiciméadacht ar neamhchomhlíontacht arna sainaithint;

               (iii)   doiciméadacht a bhaineann le leanúint na mbeart;

               (g)taifid inrianaitheachta, lena n‑áirítear faisnéis faoi na cainníochtaí, faoi na gníomhaíochtaí seo a leanas, i gcás inarb ábhartha:

               (i)ionchur feirme a cheannach agus a dháileadh lena n‑áirítear ábhar atáirgthe plandaí

               ag an ngrúpa;

               (ii)táirgeadh lena n‑áirítear fómhar;

               (iii)stóráil;

               (iv)ullmhú;

               (v)táirgí a sheachadadh ó gach Ballstát chuig an gcóras margaíochta comhpháirteach ;

               (vi)táirgí a chur ar an margadh ag an ngrúpa oibreoirí;

               (h)na comhaontuithe agus conarthaí scríofa idir an grúpa oibreoirí agus fochonraitheoirí lena n‑áirítear faisnéis faoi chineál na ngníomhaíochtaí a cuireadh ar fochonradh;

               (i)ceapachán bhainisteoir ICS;

               (j)ceapachán chigirí ICS chomh maith le liosta chigirí ICS.

               Déanfaidh bainisteoir ICS liosta na gcomhaltaí dá dtagraítear i bpointe (a) den chéad mhír a nuashonrú tar éis aon choigeartú ar na gnéithe a liostaítear i bpointe (a)(i) go (viii) agus cuirfear in iúl ar cuireadh aon chomhalta ar fionraí de nó ar tarraingíodh siar é de bharr beart i gcás neamhchomhlíontachta a eascraíonn ó chigireachtaí inmheánacha nó rialuithe oifigiúla.

               Airteagal 6

               Fógraí ón mbainisteoir ICS

               Tabharfaidh bainisteoir ICS fógra don údarás inniúil láithreach nó, i gcás inarb iomchuí, d’údarás rialúcháin nó comhlacht rialúcháin na faisnéise seo a leanas:

               (a)aon amhras go bhfuil mór‑neamhchomhlíontacht nó neamhchomhlíontacht chriticiúil ann;

               (b)aon uair a chuirfear ar fionraí nó a tharraingeofar siar comhalta nó aonad táirgthe nó áitreabh, lena n‑áirítear ionaid cheannaithe agus ionaid bhailithe, as an ngrúpa;

               (c)aon uair a thoirmeascfar táirge a chur ar an margadh mar tháirge orgánach nó mar tháirge atá á thiontú, lena n‑áirítear ainm an chomhalta nó na gcomhaltaí lena mbaineann, na cainníochtaí ábhartha agus an comhartha sainaitheantais baisce.

               Airteagal 7

               Íoschéatadáin rialuithe agus samplála

               Na rialacha seo a leanas maidir le híoschéatadáin, beidh siad infheidhme maidir leis na rialuithe oifigiúla dá dtagraítear in Airteagal 38(4) de Rialachán (AE) 2018/848 atá le déanamh ag gach údarás inniúil nó, i gcás inarb iomchuí,  gach údarás rialúcháin nó gach comhlacht rialúcháin de réir riosca na neamhchomhlíontachta:

               (a)10 % ar a laghad de gach rialú oifigiúil ar oibreoirí nó ar ghrúpaí oibreoirí, déanfar iad gan aon réamhfhógra gach bliain;

               (b)10 % ar a laghad de rialuithe breise anuas ar na rialuithe dá dtagraítear in Airteagal 38(3) de Rialachán (AE) 2018/848, déanfar iad gach bliain;

               (c)5 % ar a laghad de líon na n‑oibreoirí, lena n‑áirítear oibreoirí díolmhaithe i gcomhréir le hAirteagail 34(2) agus 35(8) de Rialachán (AE) 2018/848, déanfar sampláil orthu i gcomhréir le hAirteagal 14(h) de Rialachán (AE) 2017/625 gach bliain;

               (d)2 % ar a laghad de chomhaltaí gach grúpa oibreoirí, déanfar sampláil orthu i gcomhréir le hAirteagal 14(h) de Rialachán (AE) 2017/625 gach bliain;

               (e)5 % ar a laghad de na hoibreoirí ar comhaltaí iad de ghrúpa oibreoirí, ach gan an líon sin a bheith níos lú 10 gcomhalta, déanfar athchigireacht orthu gach bliain. I gcás inar 10 gcomhalta nó níos lú atá sa ghrúpa oibreoirí, déanfar rialú ar gach comhalta i ndáil le fíorú na comhlíontachta dá dtagraítear in Airteagal 38(3) de Rialachán (AE) 2018/848.

               Airteagal 8

               Gníomhaíochtaí i gcás neamhchomhlíontacht arna suí

               Féadfaidh na húdaráis inniúla leas a bhaint as na socruithe aonfhoirmeacha a leagtar amach in Iarscríbhinn I a ghabhann leis an Rialachán sin chun catalóg náisiúnta beart a fhorbairt dá dtagraítear in Airteagal 41(4) de Rialachán (AE) 2018/848.

               Leis an gcatalóg náisiúnta beart sin cumhdófar ar a laghad:

               (a)liosta na neamhchomhlíontachtaí agus tagairt ag gabháil leis do rialacha sonracha Rialachán (AE) 2018/848 nó do rialacha sonracha an ghnímh tharmligthe nó an ghnímh cur chun feidhme arna ghlacadh i gcomhréir leis an Rialachán sin;

               (b)aicmiú na neamhchomhlíontachtaí i dtrí chatagóir: mion‑neamhchomhlíontachtaí, mór‑neamhchomhlíontachtaí, agus neamhchomhlíontachtaí criticiúla, agus na critéir seo a leanas á gcur san áireamh:

               (i)cur i bhfeidhm beart réamhchúraim dá dtagraítear in Airteagal 28(1) de Rialachán (AE) 2018/848 agus na bhféinrialuithe dá dtagraítear in Airteagal 9(1)(d) de Rialachán (AE) 2017/625;

               (ii)an tionchar ar shláine stádais táirgí orgánacha nó stádais táirgí á dtiontú;

               (iii)cumas an chórais inrianaitheachta an táirge/na táirgí a ndearnadh difear dó/dóibh a aimsiú sa slabhra soláthair;

               (iv)an freagra ar iarratas a rinne an t‑údarás inniúil roimhe sin nó, i gcás inarb iomchuí, a rinne an t‑údarás rialúcháin nó an comhlacht rialúcháin;

               (c)na bearta a fhreagraíonn do chatagóirí difriúla neamhchomhlíontachtaí.

               Airteagal 9

               Malartú faisnéise

               1.Chun críoch Airteagal 43(1) de Rialachán (AE) 2018/848, bainfidh na húdaráis inniúla úsáid as Córas Faisnéise na Talmhaíochta Orgánaí (OFIS) agus as na teimpléid a leagtar amach in Iarscríbhinn II a ghabhann leis an Rialachán seo chun faisnéis a mhalartú leis an gCoimisiún agus leis na Ballstáit eile i gcomhréir leis na rialacha seo a leanas:

               (a)tabharfaidh Ballstát (Ballstát a thugann fógra) fógra don Choimisiún agus don Bhallstát ábhartha nó do na Ballstáit ábhartha (an Ballstát nó na Ballstáit dár tugadh fógra) agus don Choimisiún sna cásanna seo a leanas ar a laghad:

               (i)nuair a dhéanfaidh an chomhlíontacht a bhfuiltear san amhras go bhfuil sí ann nó an chomhlíontacht arna suí difear do shláine táirgí orgánacha nó táirgí atá á dtiontú arb ó Bhallstát eile a thagann siad;

               (ii)nuair dhéanfaidh an chomhlíontacht a bhfuiltear san amhras go bhfuil sí ann nó an chomhlíontacht arna suí difear do shláine táirgí orgánacha nó táirgí atá á dtiontú arb ó thríú tír a allmhairítear iad de bhun Airteagal 45(1) nó Airteagal 57 Rialachán (AE) 2018/848;

               (iii)nuair a dhéanfaidh an chomhlíontacht a bhfuiltear san amhras go bhfuil sí ann nó an chomhlíontacht arna suí difear do shláine táirgí orgánacha nó táirgí atá á dtiontú arb ón mBallstát a thugann fógra a thagann siad, mar go bhféadfadh impleachtaí a bheith leis sin do Bhallstát amháin nó níos mó dá dtugtar fógra (fógra foláirimh);

               (b)sna cásanna dá dtagraítear i bpointe (a)(i) agus (ii) freagróidh an Ballstát dár tugadh fógra nó na Ballstáit dár tugadh fógra laistigh de 30 lá féilire ón dáta a fuarthas an fógra agus cuirfidh sé na gníomhartha agus na bearta a glacadh in iúl, lena n‑áirítear torthaí an imscrúdaithe oifigiúil agus soláthróidh sé aon eolas eile atá ar fáil agus/nó a theastaíonn ón mBallstát a thugann fógra.

               (c)féadfaidh an Ballstát a thugann fógra eolas riachtanach breise a iarraidh ar an mBallstát nó ar na Ballstáit dár tugadh fógra;

               (d)an Ballstát a thugann fógra, tabharfaidh sé i gcrích, a luaithe agus is féidir, na hiontrálacha agus na nuashonruithe is gá in OFIS, lena n‑áirítear nuashonruithe a bhaineann le torthaí a imscrúduithe oifigiúla féin;

               (e)sa chás dá dtagraítear i bpointe (a) (ii) agus i gcás ina dtabharfaidh Ballstát fógra don Choimisiún, cuirfidh an Coimisiún an t‑údarás inniúil, nó i gcás inarb ábhartha, an t‑údarás rialúcháin nó comhlacht rialúcháin an tríú tír ar an eolas.

               2.Sa bhreis ar an oibleagáid faisnéise dá dtagraítear in Airteagal 32(b) Rialachán (AE) 2017/625, cuirfidh an t‑údarás rialúcháin nó an comhlacht rialúcháin in iúl, gan mhoill, don údarás inniúil dár tugadh nó dár tarmligeadh cúraimí áirithe a bhaineann le rialú oifigiúil nó cúraimí áirithe a bhaineann le gníomhaíochtaí oifigiúla eile i gcomhréir le hAirteagal 4(3) agus le hAirteagal 28(1) nó le hAirteagal 31 an Rialacháin sin, faoi aon amhras ngo bhfuil neamhchomhlíontacht ann nó aon neamhchomhlíontacht arna suí a dhéanann difear do shláine táirgí orgánacha nó tháirgí atá á dtiontú. Soláthróidh sé freisin aon fhaisnéis a theastaíonn ó údarás inniúil.

               3.Chun críoch Airteagal 43(3) de Rialachán (AE) 2018/848, i gcás inarb údaráis rialúcháin nó comhlachtaí rialúcháin difriúla a rialaíonn oibreoirí nó grúpaí oibreoirí agus/nó a bhfochonraitheoirí, déanfaidh na húdaráis rialúcháin agus comhlachtaí rialúcháin sin an fhaisnéis ábhartha maidir leis na hoibríochtaí atá faoina rialú a mhalartú.

               4.Chun críoch Airteagal 43(3) de Rialachán (AE) 2018/848, i gcás ina n‑athróidh oibreoirí nó grúpaí oibreoirí agus/nó a bhfochonraitheoirí a n‑údarás rialúcháin nó a gcomhlacht rialúcháin, tabharfaidh na hoibreoirí agus/nó an t‑údarás rialúcháin nó an comhlacht rialúcháin lena mbaineann fógra don údarás inniúil faoin athrú sin gan mhoill.

               Iarrfaidh an t‑údarás rialúcháin nó an comhlacht rialúcháin nua comhad rialúcháin an oibreora nó an ghrúpa oibreoirí lena mbaineann ón údarás rialúcháin nó ón gcomhlacht rialúcháin a bhí ann roimhe sin. Tabharfaidh an t‑údarás rialúcháin nó an comhlacht rialúcháin a bhí ann roimhe sin comhad rialúcháin an oibreora nó an ghrúpa oibreoirí lena mbaineann don údarás rialúcháin nua nó don chomhlacht rialúcháin nua gan mhoill, lena n‑áirítear na taifid i scríbhinn dá dtagraítear in Airteagal 38(6) de Rialachán (AE) 2018/848, stádas an deimhnithe, liosta na neamhchomhlíontachtaí agus na bearta comhfhreagracha a ghlac an t‑údarás rialúcháin nó an comhlacht rialúcháin a bhí ann roimhe sin.

               Déanfaidh an t‑údarás rialúcháin nua nó an comhlacht rialúcháin nua a áirithiú gur cinnte gur thug nó go dtabharfaidh an t‑oibreoir aghaidh ar neamhchomhlíontachtaí a tugadh faoi deara i dtaifid an údaráis rialúcháin nó an chomhlachta rialacháin a bhí ann roimhe sin.

               5.Chun críoch Airteagal 43(3) de Rialachán (AE) 2018/848, i gcás ina mbeidh údaráis rialúcháin nó comhlachtaí rialúcháin difriúla faoi réir seiceáil inrianaitheachta agus seiceáil cothromúcháin maise, malartóidh na húdaráis rialúcháin agus comhlachtaí rialúcháin an fhaisnéis ábhartha lena bhféadfar na seiceálacha seo a thabhairt i gcrích.

               6.Déanfaidh na húdaráis inniúla na bearta iomchuí agus bunóidh siad nósanna imeachta doiciméadaithe chun go bhféadfar faisnéis a mhalartú idir iad agus na húdaráis rialúcháin agus/nó na comhlachtaí rialúcháin dár thug siad nó dár tharmlig siad cúraimí áirithe a bhaineann le rialú oifigiúil nó cúraimí áirithe a bhaineann le gníomhaíochtaí oifigiúla eile agus idir na húdaráis rialúcháin sin agus/nó comhlachtaí rialúcháin.

               Airteagal 10

               Forálacha idirthréimhseacha

               1.Grúpaí oibreoirí i dtríú tíortha a chomhlíonann Rialacháin (CE) Uimh. 834/2007, (CE) Uimh. 889/2008 agus (CE) Uimh. 1235/2008 roimh dháta teacht i bhfeidhm an Rialacháin seo agus a bhfuil gá le hathruithe tábhachtacha orthu ó thaobh riaracháin, dlí agus struchtúir i ndáil le híosmhéid an ghrúpa oibreoirí a leagtar síos sa dara mír d’Airteagal 4 den Rialachán seo, comhlíonfaidh siad an fhoráil sin ón 1 Eanáir 2025 ar a dhéanaí.

               2.Beidh an chatalóg náisiúnta beart arna forbairt i gcomhréir le hAirteagal 8 infheidhme ón 1 Eanáir 2023 ar a dhéanaí.

               Airteagal 11

               Teacht i bhfeidhm agus cur i bhfeidhm

               Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

               Beidh feidhm aige ón 1 Eanáir 2022.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil, 22.2.2021

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        IO L 150, 14.6.2018, lch. 1.

                     (2)

                        Rialachán (CE) Uimh. 834/2007 ón gComhairle an 28 Meitheamh 2007 maidir le táirgeadh orgánach agus lipéadú táirgí orgánacha agus lena n-aisghairtear Rialachán (CEE) Uimh. 2092/91 (IO L 189, 20.7.2007, lch. 1).

                     (3)

                        Rialachán (CE) Uimh. 889/2008 ón gCoimisiún an 5 Meán Fómhair 2008 lena leagtar síos rialacha mionsonraithe maidir le cur chun feidhme Rialachán (CE) Uimh. 834/2007 ón gComhairle maidir le táirgeadh orgánach agus lipéadú táirgí orgánacha i dtaca le táirgeadh, lipéadú agus rialú orgánach (IO L 250, 18.9.2008, lch. 1).

                     (4)

                        Rialachán (CE) Uimh. 1235/2008 ón gCoimisiún an 8 Nollaig 2008 lena leagtar síos rialacha mionsonraithe a mhéid a bhaineann le cur chun feidhme Rialachán (CE) Uimh. 834/2007 ón gComhairle a mhéid a bhaineann leis na socruithe le haghaidh allmhairí táirgí orgánacha ó thríú tíortha (IO L 334, 12.12.2008, lch. 25).

                     (5)

                        Rialachán (AE) 2017/625 ó Pharlaimint na hEorpa agus ón gComhairle an 15 Márta 2017 maidir le rialuithe oifigiúla agus gníomhaíochtaí oifigiúla eile a dhéantar lena áirithiú go gcuirfear i bhfeidhm dlí an bhia agus na beatha, rialacha maidir le sláinte agus leas ainmhithe, sláinte plandaí agus táirgí cosanta plandaí, lena leasaítear Rialacháin (CE) Uimh. 999/2001, (CE) Uimh. 396/2005, (CE) Uimh. 1069/2009, (CE) Uimh. 1107/2009, (AE) Uimh. 1151/2012, (AE) Uimh 652/2014, (AE) 2016/429 agus (AE) 2016/2031 ó Pharlaimint na hEorpa agus ón gComhairle, Rialacháin (CE) Uimh. 1/2005 agus (CE) Uimh. 1099/2009 ón gComhairle agus Treoracha 98/58/CE, 1999/74/CE, 2007/43/CE, 2008/119/CE agus 2008/120/CE ó gComhairle, agus lena n-aisghairtear Rialachán (CE) Uimh. 854/2004 agus (CE) Uimh. 882/2004 ó Pharlaimint na hEorpa agus ón gComhairle, Treoir 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE agus 97/78/CE ón gComhairle agus Cinneadh 92/438/CEE ón gComhairle (Rialachán maidir le Rialuithe Oifigiúla) (IO L 95, 7.4.2017, lch. 1).

    ---documentbreak---

               GA

               Iarscríbhinn I

               Socruithe aonfhoirmeacha le haghaidh forbairt agus cur i bhfeidhm catalóg náisiúnta beart dá dtagraítear in Airteagal 8

               1.Féadfaidh údaráis inniúla cásanna neamhchomhlíontachta a aicmiú mar chásanna mion‑neamhchomhlíontachta, mar chásanna mór-neamhchomhlíontachta nó mar cásanna neamhchomhlíontachta criticiúla, ar bhonn na gcritéar aicmiúcháin in airteagal 8, nuair a bheidh ceann amháin nó níos mó de na cásanna seo a leanas i gceist:

               (a)cás mion‑neamhchomhlíontachta atá i gceist i gcás:

               (I)ina bhfuil na bearta réamhchúraim comhréireach agus iomchuí, agus inarb éifeachtúil iad na rialacha atá curtha i bhfeidhm ag an oibreoir;

               (II)nach ndéanann an neamh‑chomhlíontacht difear do shláine an táirge orgánaigh ná do shláine an táirge atá á thiontú;

               (III)is féidir leis an gcóras inrianaitheachta an táirge/na táirgí a ndearnadh difear dó/dóibh a aimsiú sa slabhra soláthair agus is féidir cosc a chur ar tháirgí a chur ar an margadh agus tagairt á déanamh do tháirgeadh orgánach;

               (b)measfar gur cás mór-neamhchomhlíontachta a bheidh ann nuair:

               (I)nach comhréireach agus iomchuí na bearta réamhchúraim, agus nach éifeachtúil iad na rialuithe atá curtha i bhfeidhm ag an oibreoir;

               (II)a dhéanann an neamhchomhlíontacht difear do shláine an táirge orgánaigh nó an táirge atá á thiontú;

               (III)nár cheartaigh an t‑oibreoir go tráthúil an mion‑neamhchomhlíontacht;

               (IV)is féidir leis an gcóras inrianaitheachta an táirge/na dtáirgí a ndearnadh difear dó/dóibh a aimsiú sa slabhra soláthair agus is féidir cosc a chur ar tháirgí a chur ar an margadh agus tagairt á déanamh do tháirgeadh orgánach;

               (c)cás neamhchomhlíontacht chriticiúil a bheidh ann nuair:

               (I)nach comhréireach agus iomchuí na bearta réamhchúraim, agus nach éifeachtúil iad na rialuithe atá curtha i bhfeidhm ag an oibreoir;

               (II)a dhéanann an neamhchomhlíontacht difear do shláine an táirge orgánaigh nó an táirge atá á thiontú;

               (III)nach gceartaíonn an t‑oibreoir mór-neamhchomhlíontachtaí a bhí ann roimhe sin nó nach gceartaíonn sé catagóirí eile neamhchomhlíontachtaí;

               (IV)nach bhfuil aon fhaisnéis ón gcóras inrianaitheachta chun an táirge/na táirgí a ndearnadh difear dó/dóibh a aimsiú sa slabhra soláthair agus nach féidir cosc a chur ar tháirgí a chur ar an margadh agus tagairt á déanamh do tháirgeadh orgánach.

               2)Bearta

               Féadfaidh údaráis inniúla nó, i gcás inarb iomchuí, údaráis rialúcháin nó comhlachtaí rialúcháin ceann amháin nó níos mó de na bearta seo a leanas a chur i bhfeidhm ar bhealach comhréireach ar chatagóirí na gcásanna neamhchomhlíontachta liostaithe:

                        Catagóir neamhchomhlíontachta

                        Beart

                        Mion‑neamhchomhlíontacht

                        Chuir an t‑oibreoir isteach plean gníomhaíochta laistigh den teorainn ama a leagtar amachmaidir le neamhchomhlíontacht a cheartú

                        Mór-neamhchomhlíontacht

                        Níl tagairt don táirgeadh orgánach sa lipéadú agus san fhógraíocht a rinneadh ar an mbaisc nó ar an tsraith táirgthe iomlán lena mbaineann (barra/barraí nó ainmhí/ainmhithe dá ndéantar difear) i gcomhréir le hAirteagal 42(1) de Rialachán (AE) 2018/848

                        Tréimhse thiontúcháin nua ag teastáil

                        Raon feidhme an teastais a theorannú

                        Feabhas a chur ar chur chun feidhme na mbeart réamhchúraim agus na rialuithe atá curtha i bhfeidhm ag an oibreoir chun comhlíontacht a áirithiú

                        Neamhchomhlíontacht chriticiúil

                        Níl tagairt don táirgeadh orgánach sa lipéadú agus san fhógraíocht a rinneadh ar an mbaisc nó ar an tsraith táirgthe iomlán lena mbaineann (barra/barraí nó ainmhí/ainmhithe dá ndéantar difear) i gcomhréir le hAirteagal 42(1) de Rialachán (AE) 2018/848

                        Cosc a chur ar tháirgí lena dtagraítear don táirgeadh orgánach a chur ar an margadhar feadh tréimhse áirithe i gcomhréir le hAirteagal 42(2) de Rialachán (AE) 2018/848

                        Tréimhse thiontúcháin nua ag teastáil

                        Raon feidhme an teastais a theorannú

                        An teastas a chur ar fionraí

                        An deimhniú a tharraingt siar

               Iarscríbhinn II

               Teimpléid OFIS dá dtagraítear in Airteagal 9

               1)Teimpléad le haghaidh fógra caighdeánach a thabhairt maidir le hamhras go bhfuil neamhchomhlíontacht ann nó neamhchomhlíontacht arna suí

                        *An chéad teanga:

                        An dara teanga:

                        A. Ballstát a thugann fógra:

                        1) Tír:

                        2) Údarás inniúil – sonraí teagmhála:

                        *3) Dáta an fhógra (LL/MM/BBBB):

                        *4) Tagairt

                        B. An Ballstát nó na Ballstáit dá dtugtar fógra:

                        *1) Tír/tíortha:

                        2) Údarás inniúil/údaráis – sonraí teagmhála:

                        C. Táirge:

                        *1) Catagóir an táirge:

                        *2) Táirge/ainm trádála:

                        *3) Tír thionscnaimh:

                        4) Tuairisc ar an táirge (méid an phacáistithe agus foirm, etc.) - ceanglaítear séala nó lipéad arna chóipeáil nó arna scanadh:

                        5) Sainaithint gach baisce (e.g. uimhir bhaisce, uimhir sheachadta, dáta seachadta, etc.):

                        6) Faisnéis eile:

                        D. Inrianaitheacht:

                        Tugtar tuairisc mhionsonraithe ar an tsraith soláthair iomlán:

                        1) Táirgeoir - sonraí teagmhála - údarás inniúil nó, i gcás inarb iomchuí, an t‑údarás rialúcháin nó an comhlacht rialúcháin:

                        2) Táirgeoir/díoltóir sa tír thionscnaimh - sonraí teagmhála - údarás inniúil nó, i gcás inarb iomchuí, an t‑údarás rialúcháin nó  comhlacht rialúcháin:

                        3) Allmhaireoir sa tír a thugann fógra - sonraí teagmhála -údarás inniúil nó, i gcás inarb iomchuí, an t‑údarás rialúcháin nócomhlacht rialúcháin:

                        4) Mórdhíoltóirí - sonraí teagmhála - údarás inniúil nó, i gcás inarb iomchuí, an t‑údarás rialúcháin nó comhlacht rialúcháin:

                        5) Díoltóir nó oibreoir eile sa tír a thugann fógra, i gcás inar braitheadh an neamhchomhlíontacht - sonraí teagmhála - údarás inniúil nó, i gcás inarb iomchuí, an t‑údarás rialúcháin nó comhlacht rialúcháin:

                        Údará(i)s:

                        Gníomhairí eile:

                        E. Neamhchomhlíontacht, amhras go bhfuil neamhchomhlíontacht ann, fadhb eile a ardaíodh:

                        *1) Cineál na neamhchomhlíontachta/amhras go bhfuil neamhchomhlíontacht ann/fadhb eile a ardaíodh.

                        Cé acu neamhchomhlíontacht/amhras go bhfuil neamhchomhlíontacht ann/fadhb eile a ardaíodh a sainaithníodh?:

                        *Cén tslí inarb é atá ann neamhchomhlíontacht/amhras go bhfuil neamhchomhlíontacht ann/fadhb eile a ardaíodh maidir le Rialachán (AE) 2018/848 ó Pharlaimint na hEorpa agus ón gComhairle
                           1
                        ?:

                        2) An comhthéacs inar braitheadh an neamhchomhlíontacht/an t‑amhras go bhfuil neamhchomhlíontacht ann/an fhadhb eile a ardaíodh - ceanglaítear cóip de shonrasc nó doiciméid tacaíochta eile:

                        An dáta a braitheadh an neamhchomhlíontacht/amhras go bhfuil neamhchomhlíontacht ann/fadhb eile a ardaíodh (LL/MM/BBBB):

                        An áit inar braitheadh an neamhchomhlíontacht/an -amhras go bhfuil neamhchomhlíontacht ann/fadhb eile a ardaíodh:

                        3) Anailís ar na samplaí/ar na tástálacha (más gá) - ceanglaítear cóip den tuarascáil anailíse:

                        Dáta na samplála/tástála (LL/MM/BBBB):

                        Áit na samplála/tástála:

                        Dáta na hanailíse - tuarascáil (LL/MM/BBBB):

                        Sonraí (ainm na saotharlainne, modhanna a úsáideadh, torthaí):

                        Ainm na substaintí a aimsíodh:

                        Leibhéal na n‑iarmhar a braitheadh:

                        An bhfuil an leibhéal os cionn na tairsí atá ceadaithe sa bhia (nó sa bheatha) go ginearálta?:

                        An bhfuil an leibhéal le haghaidh lipéadú na n‑ábhar GMO os cionn na tairsí?:

                        F. Tionchar ón margadh:

                        1) Ar tarraingíodh an táirge siar ó margadh, ar cuireadh cosc air, nó ar cuireadh ar an magadh é?:

                        2) Cé hiad na gníomhairí a cuireadh ar an eolas cheana?:

                        3) An ndearnadh difear do na Ballstáit eile?  Má rinneadh, cé hiad?:

                        G. Bearta a rinneadh:

                        1) Ar glacadh aon bheart réamhchúraim (i leith an táirge/oibreora/mhargaidh)?:

                        2) Ar glacadh aon bheart éigeantach?:

                        3) Cad é raon feidhme na mbeart (náisiúnta, réigiúnach, easpórtálacha, etc.)?:

                        4) Dáta theacht i bhfeidhm: (LL/MM/BBBB):

                        5) Fad (i míonna):

                        6) An chúis/bunús dlí leis na bearta:

                        7) Cén t‑údarás inniúil nó, i gcás inarb iomchuí, cén t‑údarás rialúcháin nó comhlachta rialúcháin a ghlac na bearta ?:

                        H. Faisnéis eile/Measúnú:

                        I. Iarscríbhinní:

                        Doiciméadacht chóipeáilte nó scanta a bhaineann leis an táirge (séala, lipéad, etc.). Cóip den sonrasc, cuntas doiciméadachta nó doiciméad iompair nó ordú seachadta. Tuarascáil anailíse agus/nó aon doiciméad ábhartha eile:

               2)Teimpléad chun freagra caighdeánach a thabhairt ar fhógra caighdeánach maidir le hamhras go bhfuil neamhchomhlíontacht ann nó maidir le neamhchomhlíontacht arna suí

                        *An chéad teanga:

                        An dara teanga:

                        Leagan den fhreagra:

                        A.Ballstát dá dtugtar fógra:

                        1) Tír:

                        2) Údarás inniúil – sonraí teagmhála:

                        *3) Dáta (LL/MM/BBBB):

                        *4) Tagairt:

                        B.Fógra a thabhairt:

                        1) Tír:

                        2) Údarás inniúil – sonraí teagmhála:

                        *3) Dáta an fhógra (LL/MM/BBBB):

                        *4) Tagairt fógra (mar an gcéanna le A.4 den fhógra):

                        *5) Táirge:

                        6) Neamhchomhlíontacht/amhras go bhfuil neamhchomhlíontacht ann, fadhb eile a ardaíodh:

                        C.Imscrúdú

                        1) Cén t‑údarás inniúil/cé na húdaráis inniúla nó, i gcás inarb iomchuí, údará(i)s rialúcháin agus/nó comhlacht(aí) rialúcháin atá/a bhí i bhfeighil an imscrúdaithe?:

                        2) Tugtar tuairisc  ar chomhoibriú idir na hoibreoirí difriúla agus údarás inniúil/údaráis inniúla nó, i gcás inarb iomchuí,  údarás rialúcháin/údaráis rialúcháin agus/nó comhlacht rialúcháin/comhlachtaí rialúcháin atá bainteach, sna tíortha difriúla atá bainteach (más gá)?:

                        3) Cé na nósanna imeachta imscrúdaithe/nósanna imeachta modhanna a úsáideadh?:

                        Mar shampla, ar cuireadh na hoibreoirí lena mbaineann faoi rialú áirithe?:

                        Ar tógadh samplaí agus an ndearnadh anailís orthu?:

                        4) Cad é toradh an imscrúdaithe?:

                        Cad iad torthaí an imscrúdaithe/na hanailíse (más gá)?:

                        Ar deimhníodh cad é ba chúis leis an neamhchomhlíontacht/amhras go bhfuil neamhchomhlíontacht ann/bhfadhb eile a ardaíodh?:

                        Cad é do mheas faoi thromchúis na neamhchomhlíontachta/an amhrais go bhfuil neamhchomhlíontacht ann/faidhbe eile a ardaíodh:

                        5) Ar sainaithníodh agus ar suíodh go soiléir an bunús leis an éilliú/neamhchomhlíontacht/amhras go bhfuil neamhchomhlíontacht ann/aon fhadhb eile a ardaíodh agus freagracht na ngníomhairí?:

                        An raibh na hoibreoirí a sainaithníodh bainteach le cásanna maidir le neamhchomhlíontacht/amhras go bhfuil neamhchomhlíontacht ann/fadhb eile a ardaíodh sna trí bliana deireanacha?:

                        D.Bearta agus pionóis:

                        *1) Cad iad na bearta coisctheacha agus ceartaitheacha a rinneadh (e.g. maidir le dáileadh/scaipeadh an táirge ar mhargadh an Aontais agus ar mhargaí tríú tír)?:

                        2) Cad iad na gníomhaíochtaí a glacadh i gcás neamhchomhlíontachta/amhras go bhfuil neamhchomhlíontacht ann/fadhb eile a ardaíodh maidir leis na hoibreoirí agus/nó na táirgí lena mbaineann?
                           2
                        :

                        *Modh ngníomhaíochtaí (foirm scríofa, rabhadh, etc.)?:

                        Ar cuireadh teorainn le deimhniú an táirgeora/an phróiseálaí, ar cuireadh ar fionraí é nó ar tarraingíodh siar é?:

                        Dáta theacht i bhfeidhm na ngníomhaíochtaí () (LL/MM/BBBB):

                        Fad na ngníomhaíochtaí (má  rinneadh aon ghníomhaíocht) (i míonna):

                        Údarás inniúil nó, i gcás inarb iomchuí, údarás rialúcháin agus/nó comhlacht rialúcháin a ghlac agus a chuir na ngníomhaíochtaí i bhfeidhm (más gá):

                        3) An bhfuil imscrúduithe breise beartaithe maidir leis na hoibreoirí lena mbaineann?:

                        4) Cad iad na bearta eile atá an t‑údarás inniúil nó, i gcás inarb iomchuí, an t‑údarás rialúcháin nócomhlacht rialúcháin a bheartú chun cosc a chur ar theacht chun cinn cásanna comhchosúla?:

                        E.Faisnéis eile:

                        F.Iarscríbhinní:

               3)Teimpléad le haghaidh fógra foláirimh

                        1. Fógra foláirimh agus stádas

                        Tír Foláirimh:

                        Údarás inniúil:

                        2. Tír foláirimh nó tíortha

                        Tír

                        Údarás inniúil

                        Comhordanáidí

                        Raon feidhme

                        3. Neamhchomhlíontacht, calaois, ceist eile agus amhras go bhfuil neamhchomhlíontacht ann ('neamhchomhlíontacht'anseo feasta)

                        Teideal:

                        Tuairisc:

                        Cad é do mheas faoi thromchúis na neamhchomhlíontacht?

                        Cé hiad na gníomhairí a cuireadh ar an eolas cheana?

                        Comhthéacs inar braitheadh

                        Dáta:

                        Áit:

                        Duine/comhlacht a bhraith an neamhchomhlíontacht:

                        An reachtaíocht de chuid an Aontais lena mbaineann (tagairt)í)):

                        4. Táirge inrianaitheachta

                        Tuairisc

                        Ainm:

                        Branda/ainm trádála:

                        Gnéithe eile:

                        Coinsíneachtaí

                        Coinsíneacht/baisce/uimhir seachadta:

                        Tír thionscnaimh:

                        Glanmheáchan iomlán/ollmheáchan, méid:

                        Faisnéis eile:

                        Slabhra soláthair – tuairisc ar na hoibreoirí (ainm – cineál - sonraí teagmhála- comhlacht rialúcháin/údarás rialúcháin (le sonraí teagmhála))

                        5. Bearta a rinneadh

                        0. Ní dhearnadh aon ghníomhaíocht go fóill (mínítear an fáth)

                        1. Cosc ar tháirge a chur ar an margadh (bunús - dáta - cainníochtaí)

                        2. An táirge a íosghrádú go gnáth‑tháirge (bunús - dáta - cainníochtaí - ó/go dtí)

                        3. Teastas an oibreora a chur ar fionraí (chuig/go dtí - raon feidhme)

                        4. An t‑oibreoir a dhídheimhniú (ó)

                        5. Bearta eile (tugtar tuairisc orthu)

                        6. Faisnéis eile

                        7. Comhaid

               4)Teimpléad le haghaidh fógra idirnáisiúnta caighdeánach a thabhairt maidir le hamhras go bhfuil neamhchomhlíontacht ann nó neamhchomhlíontacht arna suí

                        An tír a thugann fógra:

                        Tír:

                        Sonraí an ghníomhaire dá dtugtar fógra:

                        Cineál an ghníomhaire dá dtugtar fógra:

                        Cód an ghníomhaire:

                        Leagan an ghníomhaire:

                        Ainm:

                        Sráid:

                        Cód poist:

                        Ceantar:

                        Uimhir theileafóin:

                        Ríomhphost:

                        Facs:

                        Nasc suíomh gréasáin:

                        Suíomh gréasáin URL:

                        Nótaí:

                        A. Táirge:

                        *1) Tír thionscnaimh:

                        *2) Catagóir an táirge:

                        *3) Táirge/ainm trádála:

                        4) Tuairisc ar an táirge (méid an phacáistithe agus foirm, etc.) - ceanglaítear séala nó lipéad arna chóipeáil nó arna scanadh:

                        5) Sainaithint gach baisce (e.g. uimhir bhaisce, uimhir sheachadta, dáta seachadta, etc.):

                        6) Faisnéis eile:

                        B. Inrianaitheacht:

                        Tugtar tuairisc mhionsonraithe ar an tsraith soláthair iomlán:

                        1) Táirgeoir - sonraí teagmhála údarás rialúcháin nó comhlacht rialúcháin:

                        2) Táirgeoir/díoltóir sa thír tionscnaimh - sonraí teagmhála - údarás rialúcháin nó  comhlacht rialúcháin:

                        3) Allmhaireoir sa tír a thugann fógra - sonraí teagmhála -údarás rialúcháin nócomhlacht rialúcháin:

                        4) Mórdhíoltóir - sonraí teagmhála - údarás rialúcháin nó comhlacht rialúcháin:

                        5) Díoltóir nó oibreoir eile sa tír a thugann fógra, i gcás inar braitheadh an neamhchomhlíontacht - sonraí teagmhála -údarás rialúcháin nó comhlacht rialúcháin:

                        Údará(i)s:

                        Gníomhairí eile:

                        C. Neamhchomhlíontacht, amhras go bhfuil neamhchomhlíontacht ann, fadhb eile a ardaíodh:

                        *1) Cineál na neamhchomhlíontachta/amhras go bhfuil neamhchomhlíontacht ann/fadhb eile a ardaíodh.

                        Cé acu neamhchomhlíontacht/amhras go bhfuil neamhchomhlíontacht ann/fadhb eile a ardaíodh a sainaithníodh?:

                        *Cén tslí inarb é atá ann neamhchomhlíontacht/amhras go bhfuil neamhchomhlíontacht ann/fadhb eile a ardaíodh maidir le Rialachán (AE) 2018/848 ó Pharlaimint na hEorpa agus ón gComhairle
                           3
                        ?:

                        2) An comhthéacs inar braitheadh an neamhchomhlíontacht/an t‑amhras go bhfuil neamhchomhlíontacht ann/an fhadhb eile a ardaíodh - ceanglaítear cóip de shonrasc nó doiciméid tacaíochta eile:

                        An dáta a braitheadh an neamhchomhlíontacht/amhras go bhfuil neamhchomhlíontacht ann/fadhb eile a ardaíodh (LL/MM/BBBB):

                        An áit inar braitheadh an neamhchomhlíontacht/an -amhras go bhfuil neamhchomhlíontacht ann/fadhb eile a ardaíodh:

                        3) Anailís ar na samplaí/ar na tástálacha (más gá) - ceanglaítear cóip den tuarascáil anailíse:

                        Dáta na samplála/tástála (LL/MM/BBBB):

                        Áit na samplála/tástála:

                        Dáta na hanailíse - tuarascáil (LL/MM/BBBB):

                        Sonraí (ainm na saotharlainne, modhanna a úsáideadh, torthaí):

                        Ainm na substaintí a aimsíodh:

                        Leibhéal na n‑iarmhar a braitheadh:

                        An bhfuil an leibhéal os cionn na tairsí atá ceadaithe sa bhia (nó sa bheatha) go ginearálta?:

                        An bhfuil an leibhéal le haghaidh lipéadú na n‑ábhar GMO os cionn na tairsí?:

                        D. Tionchar ón margadh:

                        1) Ar tarraingíodh an táirge siar as an margadh, ar cuireadh cosc air?:

                        2) Cé hiad na gníomhairí a cuireadh ar an eolas cheana?:

                        3) An ndearnadh difear do na Ballstáit eile?  Má rinneadh, cé hiad?:

                        E. Bearta a rinneadh:

                        1) Ar glacadh aon bheart réamhchúraim (i leith an táirge/oibreora/mhargaidh)?:

                        2) Ar glacadh aon bheart éigeantach?:

                        3) Cad é raon feidhme na mbeart (náisiúnta, réigiúnach, easpórtálacha, etc.)?:

                        4) Dáta theacht i bhfeidhm: (LL/MM/BBBB):

                        5) Fad (i míonna):

                        6) An chúis/bunús dlí leis na bearta:

                        7) Cén t‑údarás inniúil nó, i gcás inarb iomchuí, cén t‑údarás rialúcháin nó comhlachta rialúcháin a ghlac na bearta?:

                        F. Eolas eile/Meastóireacht:

                        G. Iarscríbhinní:

                        Doiciméadacht chóipeáilte nó scanta a bhaineann leis an táirge (séala, lipéad, etc.). Cóip de shonrasc, cuntas doiciméadachta nó doiciméad iompair nó ordú seachadta. Tuarascáil anailíse agus/nó aon doiciméad ábhartha eile:

               -----------

               (*) Réimsí éigeantacha.

                     (1)

                      Rialachán (AE) 2018/848 ó Pharlaimint na hEorpa agus ón gComhairle an 30 Bealtaine 2018 maidir le táirgeadh orgánach agus lipéadú táirgí orgánacha agus lena leasaítear Rialachán (CE) Uimh. 834/2007 ón gComhairle (IO L 150, 14.6.2018, lch. 1).

                     (2)

                      Beart de bhun Airteagal 29 (1) agus (2), 41(1) go (4) agus 42 de Rialachán (AE) 2018/848.

                     (3)

                      Rialachán (AE) 2018/848 ó Pharlaimint na hEorpa agus ón gComhairle an 30 Bealtaine 2018 maidir le táirgeadh orgánach agus lipéadú táirgí orgánacha agus lena leasaítear Rialachán (CE) Uimh. 834/2007 ón gComhairle (IO L 150, 14.6.2018, lch. 1).


title: RIALACHÁN CUR CHUN FEIDHME (AE) .../... ÓN gCOIMISIÚN lena leasaítear agus lena gceartaítear Rialachán (AE) 2015/640 a mhéid a bhaineann le sonraíochtaí aeracmhainneachta breise nua a thabhairt isteach

text:
               RIALACHÁN CUR CHUN FEIDHME (AE) .../... ÓN gCOIMISIÚN

               an 28.1.2021

               lena leasaítear agus lena gceartaítear Rialachán (AE) 2015/640 a mhéid a bhaineann le sonraíochtaí aeracmhainneachta breise nua a thabhairt isteach

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Rialachán (AE) 2018/1139 ó Pharlaimint na hEorpa agus ón gComhairle an 4 Iúil 2018 maidir le rialacha comhchoiteanna i réimse na heitlíochta sibhialta agus lena mbunaítear Gníomhaireacht Sábháilteachta Eitlíochta na hEorpa, agus lena leasaítear Rialachán (CE) Uimh. 2111/2005, Rialachán (CE) Uimh. 1008/2008, Rialachán (AE) Uimh. 996/2010, Rialachán (AE) Uimh. 376/2014 agus Treoir 2014/30/AE agus Treoir 2014/53/AE ó Pharlaimint na hEorpa agus ón gComhairle agus lena n‑aisghairtear Rialachán (CE) Uimh. 552/2004 agus Rialachán (CE) Uimh. 216/2008 ó Pharlaimint na hEorpa agus ón gComhairle agus Rialachán (CEE) Uimh. 3922/91 ón gComhairle
                  1
               , agus go háirithe Airteagal 17(1), pointe (h) de,

               De bharr an mhéid seo a leanas:

               (1)De bhun Airteagal 76(3) de Rialachán (AE) 2018/1139, eisíonn Gníomhaireacht Sábháilteachta Eitlíochta na hEorpa (‘An Ghníomhaireacht’) sonraíochtaí deimhniúcháin agus nuashonraíonn sí go rialta iad chun a áirithiú go leanann siad de bheith oiriúnach don fheidhm. Mar sin féin, maidir le haerárthach ar deimhníodh a dhearadh cheana, níl sé de cheangal air leagan nuashonraithe na sonraíochtaí deimhniúcháin a chomhlíonadh nuair a tháirgtear é nó nuair atá sé i seirbhís. Dá bhrí sin, d'fhonn tacú leis an aeracmhainneacht leanúnach agus d'fhonn an tsábháilteacht a fheabhsú, ba cheart comhlíonadh na gceanglas aeracmhainneachta breise ag na haerárthaí sin a thabhairt isteach, ceanglais nach raibh sna sonraíochtaí deimhniúcháin tosaigh tráth a deimhníodh an dearadh. I Rialachán (AE) 2015/640 ón gCoimisiún
                  2
                leagtar amach na ceanglais aeracmhainneachta bhreise sin.

               (2)Le Rialachán Cur Chun Feidhme (AE) 2019/133 ón gCoimisiún
                  3
               , i bpointe 26.60 d’Iarscríbhinn I a ghabhann le Rialachán (AE) 2015/640, tugadh isteach ceanglais aeracmhainneachta bhreise maidir le dálaí dinimiciúla suíochán paisinéirí agus foirne cábáin ar eitleáin mhóra a táirgeadh le déanaí ar bhonn dearadh a dheimhnigh an Ghníomhaíocht cheana. Maidir le heitleáin mhóra ar eisíodh an deimhniú aeracmhainneachta aonair ina leith den chéad uair an 18 Feabhra 2021 nó ina dhiaidh sin, ní mór dóibh pointe 26.60 a chomhlíonadh. Mar gheall ar mhoilleanna a bhí ar tháirgeadh eitleán de bharr phaindéim COVID‑19, i gcás eitleáin áirithe a raibh sé beartaithe deimhniú aeracmhainneachta a eisiúint dóibh roimh an 18 Feabhra 2021, eiseofar an deimhniú sin dóibh i ndiaidh an dáta sin. Chun nach gcuirfí ualach breise ar earnáil na heitlíochta mar gheall ar an ngá le suíocháin a athcháiliú sna eitleáin sin i dtaca leis na dálaí dinimiciúla, ba cheart, dá bhrí sin, eitleáin ar cuireadh moill ar iad a tháirgeadh de dheasca phaindéim COVID‑19 a dhíolmhú ó chomhlíonadh phointe 26.60.

               (3)Ar an gcúis sin, ba cheart dáta eisiúna an chéad deimhnithe aeracmhainneachta aonair dá dtagraítear i bpointe 26.60 d’Iarscríbhinn I a ghabhann le Rialachán (AE) 2015/640, arb é an 18 Feabhra 2021 é faoi láthair, a ailíniú le dáta chur i bhfeidhm liosta na gcineálacha eitleán nach bhfuil faoi réir fhorálacha áirithe Iarscríbhinn I de Rialachán (AE) 2015/640 a leagtar amach i bhFoscríbhinn I a ghabhann le Rialachán Cur Chun Feidhme (AE) 2020/1159 ón gCoimisiún
                  4
               , mar atá an 26 Feabhra 2021. Ós rud é gur beag difríocht ama atá ann idir an dá dháta, ní dhéanfaí difear suntasach don tsábháilteacht eitlíochta. Dá bhrí sin, ba cheart Rialachán (AE) 2015/640 a leasú dá réir.

               (4)Le Rialachán Cur Chun Feidhme (AE) 2020/1159 tugadh isteach ceanglais nua maidir le haerárthaí atá ag éirí sean. Go háirithe, i bpointe 26.334 d’Iarscríbhinn I a ghabhann le Rialachán (AE) 2015/640 tugtar le tuiscint go mbeidh ar na sealbhóirí deimhnithe cineáil forlíontacha a eisíodh roimh an 1 Meán Fómhair 2003 na sonraí faoi lamháltas damáiste a thiomsú cibé acu a theastaíonn na sonraí sin ó oibreoirí nó nach dteastaíonn. Chun a áirithiú gur comhréireach a bheidh an t‑ualach ar earnáil na heitlíochta, bhí sé beartaithe i gcónaí nár cheart na sonraí sin a thiomsú ach amháin má theastaíonn siad ó oibreoirí agus arna iarraidh sin dóibh. Dá bhrí sin, ba cheart Rialachán (AE) 2015/640 a cheartú dá réir.

               (5)Leis na bearta dá bhforáiltear sa Rialachán seo tagraítear do na leasuithe a tugadh isteach le Rialachán Cur Chun Feidhme (AE) 2020/1159 a bhfuil feidhm acu ón 26 Feabhra 2021. Dá bhrí sin, ar mhaithe le comhsheasmhacht, ba cheart an Rialachán seo a bheith infheidhme ón 26 Feabhra amach.

               (6)Tá na bearta dá bhforáiltear sa Rialachán seo i gcomhréir leis an tuairim ón gCoiste arna bhunú le hAirteagal 127 de Rialachán (AE) Uimh. 2018/1139,

               TAR ÉIS AN RIALACHÁN SEO A GHLACADH:

               Airteagal 1

               Leasaítear Iarscríbhinn I a ghabhann le Rialachán (AE) 2015/640 i gcomhréir le hIarscríbhinn I a ghabhann leis an Rialachán seo.

               Airteagal 2

               Leasaítear Iarscríbhinn I a ghabhann le Rialachán (AE) 2015/640 i gcomhréir le hIarscríbhinn II a ghabhann leis an Rialachán seo.

               Airteagal 3

               Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

               Beidh feidhm aige ón 26 Feabhra 2021, cé is moite de phointe (1) d’Iarscríbhinn 1, a mbeidh feidhm aige ó [Oifig na bhFoilseachán: cuir isteach an dáta teacht i bhfeidhm].

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil, 28.1.2021

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        IO L 212, 22.8.2018, lch. 1.

                     (2)

                        Rialachán (AE) 2015/640 ón gCoimisiún an 23 Aibreán 2015 maidir le sonraíochtaí aeracmhainneachta breise le haghaidh cineál áirithe oibríochtaí agus lena leasaítear Rialachán (AE) Uimh. 965/2012 (IO L 106, 24.4.2015, lch. 18).

                     (3)

                        Rialachán Cur Chun Feidhme (AE) 2019/133 an 28 Eanáir 2019 ón gCoimisiún lena leasaítear Rialachán (AE) 2015/640 a mhéid a bhaineann le sonraíochtaí aeracmhainneachta breise nua (IO L 25, 29.1.2019, lch. 14)

                     (4)

                        Rialachán Cur Chun Feidhme (AE) 2020/1159 an 5 Lúnasa 2020 ón gCoimisiún lena leasaítear Rialachán (AE) Uimh. 1321/2014 agus Rialachán (AE) 2015/640 a mhéid a bhaineann le sonraíochtaí aeracmhainneachta breise nua a thabhairt isteach (IO L 257, 6.8.2020, lch. 14).

    ---documentbreak---

               IARSCRÍBHINN I

               Leasaítear Iarscríbhinn I mar a leanas:

               (1)cuirtear an méid seo a leanas in ionad phointe 26.60:

               ‘26.60 Tuirlingt éigeandála – dálaí dinimiciúla

               Maidir le hoibreoirí eitleán mór a úsáidtear in aeriompar tráchtála paisinéirí, a ndearnadh deimhniú cineáil orthu an 1 Eanáir 1958 nó ina dhiaidh sin, agus ar eisíodh deimhniú aeracmhainneachta aonair dóibh den chéad uair an 26 Feabhra 2021 nó ina dhiaidh sin, léireoidh siad, i gcás gach dearaidh cineáil suíocháin a formheasadh le bheith in úsáid le linn inleadh, éirí de thalamh agus tuirlingthe, go gcosnófar an taistealaí nuair atá sé nochta d’ualaí de thoradh dálaí tuirlingthe éigeandála. Léireofar an chosaint sin trí bhíthin ceann de na modhanna seo a leanas:

               (a)tástálacha dinimiciúla a cuireadh i gcrích go rathúil;

               (b)anailís réasúnta lena n‑áirithítear sábháilteacht choibhéiseach atá bunaithe ar thástálacha dinimiciúla ar dhearadh cineáil suíocháin chomhchosúil.

               Ní bheidh feidhm ag an oibleagáid a leagtar amach sa chéad mhír maidir leis na suíocháin seo a leanas:

               (a)suíocháin chró an phíolóta,

               (b)suíocháin in eitleáin ina bhfuil líon beag suíochán paisinéirí, arb eitleáin iad nach ndéanann ach oibríochtaí aeriompair tráchtála neamhsceidealaithe ar éileamh;

               (c)suíocháin i gceann de na cineálacha eitleán a liostaítear i dTábla A.1 d’Fhoscríbhinn 1 agus ag a bhfuil ceann de na sraithuimhreacha monaróra a liostaítear sa Tábla sin.’;

               (2)cuirtear an méid seo a leanas in ionad Fhoscríbhinn 1:

                        ‘Foscríbhinn 1

                        Liosta na gcineálacha eitleán nach bhfuil faoi réir fhorálacha Iarscríbhinn I (Cuid 26)

                        Tábla A.1

                                 Sealbhóir deimhnithe cineáil

                                 Cineál

                                 Samhlacha

                                 Sraithuimhir an mhonaróra

                                 Forálacha Iarscríbhinn I (Cuid 26) NACH bhfuil feidhm acu

                                 The Boeing Company

                                 707

                                 Iad uile

                                 26.301 go 26.334

                                 The Boeing Company

                                 720

                                 Iad uile

                                 26.301 go 26.334

                                 The Boeing Company

                                 DC-10

                                 DC-10-10

                                 DC-10-30

                                 DC-10-30F

                                 Iad uile

                                 26.301 go 26.334

                                 The Boeing Company

                                 DC-8

                                 Iad uile

                                 26.301 go 26.334

                                 The Boeing Company

                                 DC-9

                                 DC-9-11, DC-9-12, DC-9-13, DC-9-14,DC-9-15, DC-9-15F, DC-9-21, DC-9-31,DC-9-32, DC-9-32 (VC-9C), DC-9-32F,DC-9-32F (C-9A, C-9B), DC-9-33F, DC-9-34, DC-9-34F, DC-9-41, DC-9-51

                                 Iad uile

                                 26.301 go 26.334

                                 The Boeing Company

                                 MD‑90

                                 MD‑90-30

                                 Iad uile

                                 26.301 go 26.334

                                 FOKKER SERVICES B.V.

                                 F27

                                 Mark 100, 200, 300, 400, 500, 600, 700

                                 Iad uile

                                 26.301 go 26.334

                                 FOKKER SERVICES B.V.

                                 F28

                                 Mark 1000, 1000C, 2000, 3000, 3000C, 3000R, 3000RC, 4000

                                 Iad uile

                                 26.301 go 26.334

                                 GULFSTREAM AEROSPACE CORP.

                                 G-159

                                 G-159 (Gulfstream I)

                                 Iad uile

                                 26.301 go 26.334

                                 GULFSTREAM AEROSPACE CORP.

                                 G-II_III_IV_V

                                 G-1159A (GIII)

                                 G-1159B (GIIB)

                                 G-1159 (GII)

                                 Iad uile

                                 26.301 go 26.334

                                 KELOWNA FLIGHTCRAFT LTD.

                                 CONVAIR 340/440

                                 440

                                 Iad uile

                                 26.301 go 26.334

                                 LEARJET INC.

                                 Learjet 24/25/31/36/35/55/60

                                 24,24 A,24B,24B-A,24D, 24D‑A,24F,24F-A,25,25B,25C,25D,25F

                                 Iad uile

                                 26.301 go 26.334

                                 LOCKHEED MARTIN CORPORATION

                                 1329

                                 Iad uile

                                 26.301 go 26.334

                                 LOCKHEED MARTIN CORPORATION

                                 188

                                 Iad uile

                                 26.301 go 26.334

                                 LOCKHEED MARTIN CORPORATION

                                 382

                                 382, 382B, 382E, 382F, 382G

                                 Iad uile

                                 26.301 go 26.334

                                 LOCKHEED MARTIN CORPORATION

                                 L-1011

                                 Iad uile

                                 26.301 go 26.334

                                 PT. DIRGANTARA INDONESIA

                                 CN-235

                                 Iad uile

                                 26.301 go 26.334

                                 SABRELINER CORPORATION

                                 NA-265

                                 NA-265-65

                                 Iad uile

                                 26.301 go 26.334

                                 VIKING AIR LIMITED

                                 SD3

                                 SD3-30

                                 Sherpa

                                 SD3 Sherpa

                                 Iad uile

                                 26.301 go 26.334

                                 VIKING AIR LIMITED

                                 DHC-7

                                 Iad uile

                                 26.301 go 26.334

                                 VIKING AIR LIMITED

                                 CL-215

                                 CL-215-6B11

                                 Iad uile

                                 26.301 go 26.334

                                 TUPOLEV PUBLIC STOCK COMPANY

                                 TU-204

                                 204-120CE

                                 Iad uile

                                 26.301 go 26.334

                                 AIRBUS

                                 Sraith A320

                                 A320-251N, A320-271N

                                 10033, 10242, 10281 agus 10360

                                 26.60

                                 AIRBUS

                                 Sraith A321

                                 A321-271NX, A321-251NX

                                 10071,10257, 10371 agus 10391

                                 26.60.

                                 AIRBUS

                                 Sraith A330

                                 A330-243, A330-941

                                 1844, 1861, 1956, 1978, 1982, 1984, 1987, 1989, 1998, 2007, 2008, 2011, agus 2012

                                 26.60

                                 ATR-GIE Avions de Transport Régional

                                 Sraith ATR 72

                                 ATR72-212A

                                 1565,1598,1620, 1629, 1632,1637, 1640, 1642,1649,1657,1660, 1661

                                 26.60

                                 The Boeing Company

                                 Sraith 737

                                 737-8 agus 737-9

                                          43299, 43304, 43305, 43310, 43321, 43322, 43332, 43334, 43344, 43348, 43391, 43579, 43797, 43798 43799, 43917, 43918, 43919, 43921, 43925, 43927, 43928, 43957, 43973, 43974, 43975, 43976, 44867, 44868, 44873, 60009, 60010, 60040, 60042, 60056, 60057, 60058, 60059, 60060, 60061, 60063, 60064, 60065, 60066, 60068, 60194, 60195, 60389, 60434, 60444, 60455, 61857, 61859, 61862, 61864, 62451, 62452, 62453, 62454, 62533, 63358, 63359, 63360, 64610, 64611, 64612, 62613, 64614, 65899, 66147, 66148, 66150

                                 26.60’.

               IARSCRÍBHINN II

               I bpointe 26.334 d’Iarscríbhinn I, cuirtear an méid seo a leanas in ionad phointí (a) agus (b):

               ‘(a)
                     Arna iarraidh sin d’oibreoir a bhfuil sé de cheangal air pointe 26.370(a)(ii) a chomhlíonadh, déanfaidh sealbhóir formheasa um athrú a eisíodh roimh an 1 Meán Fómhair 2003 an méid seo a leanas:

               (i)
                     meastóireacht ar an lamháltas damáiste, i ndáil le hathruithe agus deisiúcháin fhoilsithe a shainaithnítear i gcomhréir le mír (a)(i) de phointe 26.332 agus mír (a)(iii) de phointe 26.332;

               (ii)
                     an lamháltas damáiste lena mbaineann a chur in iúl agus a dhoiciméadú, mura bhfuil sin déanta cheana féin.

               (b)
                     Déanfaidh sealbhóir an fhormheasa um athrú na sonraí faoin lamháltas damáiste a easraíonn as an meastóireacht a dhéantar a chur faoi bhráid na Gníomhaíochta i gcomhréir le mír (a)(i):

               (i)
                     laistigh de 24 mhí ó fuarthas an iarraidh, i gcás iarrataí a fuarthas roimh an 26 Feabhra 2023, lena bhformheas; nó

               (ii)
                     roimh an 26 Feabhra 2025 nó laistigh de 12 mhí ó fuarthas iarraidh, cibé acu is déanaí, i gcás iarrataí a fuarthas roimh an 26 Feabhra 2023, lena bhformheas.’.


title: RIALACHÁN CUR CHUN FEIDHME (AE) .../... ÓN gCOIMISIÚN lena leasaítear Rialachán (AE) Uimh. 257/2010 lena mbunaítear clár chun athmheastóireacht a dhéanamh ar bhreiseáin bia fhormheasta i gcomhréir le Rialachán (CE) Uimh. 1333/2008 ó Pharlaimint na hEorpa agus ón gComhairle maidir le breiseáin bia

text:
               RIALACHÁN CUR CHUN FEIDHME (AE) .../... ÓN gCOIMISIÚN

               an 8.2.2021

               lena leasaítear Rialachán (AE) Uimh. 257/2010 lena mbunaítear clár chun athmheastóireacht a dhéanamh ar bhreiseáin bia fhormheasta i gcomhréir le Rialachán (CE) Uimh. 1333/2008 ó Pharlaimint na hEorpa agus ón gComhairle maidir le breiseáin bia

               (Téacs atá ábhartha maidir le LEE)

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Rialachán (CE) Uimh. 1333/2008 ó Pharlaimint na hEorpa agus ón gComhairle an 16 Nollaig 2008 maidir le breiseáin bia
                  1
               , agus go háirithe Airteagal 32 de,

               Tar éis dó dul i gcomhairle leis an Údarás Eorpach um Shábháilteacht Bia,

               De bharr an mhéid seo a leanas:

               (1)Le Rialachán (AE) Uimh. 257/2010 ón gCoimisiún
                  2
               , bunaítear clár le haghaidh athmheastóireacht ag an Údarás Eorpach um Shábháilteacht Bia (‘EFSA’) ar shábháilteacht breiseán bia a ceadaíodh cheana san Aontas roimh an 20 Eanáir 2009.

               (2)Rialachán (AE) 2019/1381 ó Pharlaimint na hEorpa agus ón gComhairle
                  3
                lena leasaítear Rialachán (AE) Uimh. 178/2002 ó Pharlaimint na hEorpa agus ón gComhairle
                  4
                agus Rialachán (CE) Uimh. 1331/2008 ó Pharlaimint na hEorpa agus ón gComhairle
                  5
               . Is é is aidhm do na leasuithe sin trédhearcacht agus inbhuanaitheacht mheasúnú riosca an Aontais a neartú i ngach réimse den bhiashlabhra ina soláthraíonn EFSA measúnú riosca eolaíoch.

               (3)Leis na leasuithe ar Rialachán (CE) 178/2002 tugadh isteach forálacha nua maidir leis an méid seo a leanas, i measc nithe eile: comhairle ghinearálta réamhthíolactha ó fhoireann EFSA arna iarraidh sin d’iarratasóir ionchasach agus an oibleagáid fógra a thabhairt faoi staidéir arna gcoimisiúnú nó arna ndéanamh ag oibreoirí gnó chun tacú le hiarratas nó fógra agus na hiarmhairtí i gcás neamhchomhlíonadh na hoibleagáide sin. Tugadh isteach leis freisin forálacha maidir le nochtadh poiblí ag EFSA i gcás na sonraí eolaíocha, na staidéar agus na faisnéise eile uile a thacaíonn le hiarratais, cé is moite d’fhaisnéis rúnda, go luath sa phróiseas measúnaithe riosca, agus comhairliúchán tríú páirtithe ina dhiaidh sin. Leagtar amach sna leasuithe freisin ceanglais shonracha maidir le nósanna imeachta um thíolacadh iarrataí ar rúndacht agus um an measúnú orthu sin ag EFSA i ndáil leis an bhfaisnéis arna tíolacadh ag iarratasóir, i gcás ina n‑iarrfaidh an Coimisiún tuairim ó EFSA.

               (4)Le Rialachán (AE) 2019/1381 leasaíodh Rialachán (CE) Uimh. 1331/2008 freisin chun forálacha a áireamh lena n‑áirithítear comhsheasmhacht leis na hoiriúnuithe ar Rialachán (CE) Uimh. 178/2002 agus lena gcuirtear san áireamh sainiúlachtaí earnála i ndáil le faisnéis rúnda.

               (5)Níl aon fhoráil i Rialachán (AE) 2019/1381 maidir leis an nós imeachta chun athmheastóireacht a dhéanamh ar bhreiseáin bia a leagtar amach i Rialachán (AE) Uimh. 257/2010. Go deimhin, cé go leagtar amach i Rialachán (AE) 2019/1381 rialacha maidir le hiarratais agus fógraí, trí bhíthin Rialachán (AE) Uimh. 257/2010 tugtar ról tábhachtach ní hamháin d’oibreoirí gnó a bhfuil a bhfuil leas acu i leanúnachas an fhormheasta ar bhreiseán bia ach tugtar ról tábhachtach do pháirtithe leasmhara eile freisin amhail lucht tionscal nó eagraíochtaí tomhaltóirí. Dá bhrí sin, chun athmheastóireacht a dhéanamh ar bhreiseán bia, ní gá d'iarratasóir ainmnithe iarratas a thíolacadh agus féadfaidh gach oibreoir gnó leasmhar agus gach páirtí leasmhar eile sonraí agus faisnéis a thíolacadh chuige sin.

               (6)Mar sin féin, is dealraitheach gurb iomchuí foráil a dhéanamh maidir le leibhéil trédhearcachta agus rúndachta i gcomhthéacs an nós imeachta seo, leibhéil atá inchomparáide leis na leibhéil is infheidhme i gcomhthéacs an nós imeachta chun liosta an Aontais de bhreiseáin bia formheasta a thabhairt cothrom le dáta, agus sainiúlachtaí an nós imeachta athmheastóireachta á gcur san áireamh san am céanna. Go háirithe, is iomchuí foráil a dhéanamh, i ndáil le rialacha áirithe is infheidhme maidir leis an nós imeachta chun liosta an Aontais de bhreiseáin bia formheasta a thabhairt cothrom le dáta, go bhfuil feidhm ag na rialacha sin freisin faoi chuimsiú an nós imeachta athmheastóireachta ach go mbainfidh siad leis na hoibreoirí gnó leasmhara uile agus leis na páirtithe leasmhara eile go léir. Is amhlaidh atá i gcás na féidearthachta, dá bhforáiltear in Airteagal 32a de Rialachán (CE) Uimh. 178/2002, chun comhairle réamhthíolactha a iarraidh ar fhoireann EFSA nuair a cheanglófar ar EFSA nó nuair a iarrfar air a thuairim a thabhairt, an oibleagáid a leagtar amach in Airteagal 32b den Rialachán céanna chun fógra a thabhairt do EFSA faoi staidéir ábhartha, na hoibleagáidí a mhéid a bhaineann le foirm na dtíolacthaí a leagtar amach in Airteagal 39f de Rialachán (CE) Uimh. 178/2002 agus na rialacha rúndachta dá bhforáiltear in Airteagal 39 de Rialachán (CE) Uimh. 178/2002 agus in Airteagal 12 de Rialachán (EC) Uimh. 1331/2008.

               (7)A mhéid a bhaineann leis an oibleagáid chun fógra a thabhairt faoi staidéir ábhartha, is gá oiriúnú breise a dhéanamh ar an nós imeachta, áfach. Cuirtear moill ar mheasúnú na n‑iarratas a thíolactar an athuair de thoradh na n‑iarmhairtí nós imeachta dá bhforáiltear le hAirteagal 32b de Rialachán (CE) Uimh. 178/2002 i gcás neamh‑chomhlíonadh a fhorálacha. Mar sin féin, ós rud é gurb é toradh na moille ar athmheastóireacht ar bhreiseán bua a formheasadh cheana féin gur faide a bheidh siad ar an margadh ná mar a bheadh murach an mhoill sin, níl na hiarmhairtí nós imeachta sin iomchuí i gcomhthéacs an nós imeachta athmheastóireachta breiseán agus níor cheart foráil a dhéanamh maidir leo.

               (8)Ina theannta sin, cé go bhforáiltear cheana in Airteagal 38(1) de Rialachán (CE) Uimh. 178/2002 maidir le foilsiú na faisnéise agus na sonraí arna dtíolacadh chun athmheastóireacht a dhéanamh ar bhreiseáin bia ag EFSA, d’fhonn trédhearcacht agus éifeachtacht an nós imeachta athmheastóireachta a mhéadú, is iomchuí foráil a dhéanamh maidir le comhairliúchán tríú páirtithe, chomh maith leis an gcomhairliúchán dá bhforáiltear in Airteagal 32c de Rialachán (CE) Uimh. 178/2002, chun a shainaithint an bhfuil sonraí nó staidéir eolaíocha ábhartha eile ar fáil maidir leis an mbreiseán bia atá á athmheas.

               (9)Leis an athmheastóireacht ar bhreiseán bia ba cheart go mbeadh EFSA in ann teacht ar chonclúidí faoi shábháilteacht na mbreiseán bia lena mbaineann, a n‑úsáidí, a leibhéal úsáide agus a sonraíochtaí. Is léir ón taithí a fuarthas nach leor i gcónaí na sonraí a fhaightear ó na glaonna ar shonraí arna ndéanamh ag EFSA chun gur féidir le EFSA sábháilteacht breiseán bia sonrach, a n‑úsáidí, a leibhéal úsáide agus a sonraíochtaí a dheimhniú, gan mórcheisteanna sábháilteachta a shainaithint, áfach. Ós rud é gurb é is aidhm don chlár athmheastóireachta a áirithiú gur féidir sábháilteacht breiseán bia a athmheas go hiomlán sula ndéanfar cinneadh iad a choinneáil ar liosta an Aontais nó iad a bhaint de, is iomchuí a shoiléiriú gur féidir bearta breise, amhail glaonna breise ar shonraí, a dhéanamh mar obair leantach ar thuairim ó EFSA chun athmheastóireacht a dhéanamh ar an mbreiseán bia lena mbaineann. Níor cheart, leis na bearta breise sin, an nós imeachta athmheastóireachta a leathnú thar a bhfuil iomchuí chun teacht ar chonclúidí maidir le sábháilteacht na mbreiseán bia lena mbaineann, a n‑úsáidí, a leibhéal úsáide agus a sonraíochtaí. Dá bhrí sin, is iomchuí a shoiléiriú freisin, i gcás nach dtíolacfar faisnéis mar fhreagra ar na bearta sin nó i gcás nach leordhóthanach an fhaisnéis a tíolacadh, go bhféadfaidh an Coimisiún an nós imeachta athmheastóireachta a dhúnadh agus cinneadh maidir le bainistiú riosca a dhéanamh bunaithe ar an tuairim reatha ó EFSA. Ós rud é gur cuid den nós imeachta athmheastóireachta iad na hiarrataí sin a dhéantar mar thoradh ar an gcéad tuairim ó EFSA, ba cheart feidhm a bheith ag na rialacha céanna maidir leis an nós imeachta agus maidir le trédhearcacht agus rúndacht an nós imeachta sin.

               (10)Níorbh fhéidir cuspóirí Rialachán (AE) 2019/1381 a bhaint amach faoi chuimsiú an nós imeachta maidir le hathmheastóireacht a dhéanamh ar bhreiseáin bia dá measfaí gur iarraidh ar aschur eolaíoch é bunú an chláir athmheastóireachta faoi Rialachán (AE) Uimh. 257/2010, arb é dáta a bhunaithe a chinneann na rialacha trédhearcachta agus rúndachta is infheidhme. Dá bhrí sin, chun éifeachtacht Rialachán (AE) 2019/1381 a áirithiú, ba cheart feidhm a bheith ag an Rialachán seo ó dháta chur i bhfeidhm an Rialacháin sin agus ba cheart feidhm a bheith maidir le sonraí agus faisnéis arna dtíolacadh i ndáil le nósanna imeachta athmheastóireachta arna seoladh go héifeachtach ag EFSA tar éis an dáta sin agus maidir le bearta a dhéanfar tar éis an dáta sin mar obair leantach ar thuairimí ó EFSA, amhail glaonna ar shonraí a seoladh tar éis an dáta sin.

               (11)Tá na bearta dá bhforáiltear sa Rialachán seo i gcomhréir leis an tuairim ón mBuanchoiste um Plandaí, Ainmhithe, Bia agus Beatha,

               TAR ÉIS AN RIALACHÁN SEO A GHLACADH:

               Airteagal 1

               Leasuithe ar Rialachán (AE) Uimh. 257/2010

               Leasaítear Rialachán (AE) Uimh. 257/2010 mar a leanas:

               (1)in Airteagal 4, cuirtear an méid seo a leanas in ionad phointe (c):

               ‘(c)scrúdú a dhéanamh ar na sonraí arna dtíolacadh ag an oibreoir gnó leasmhar nó ag na hoibreoirí gnó leasmhara agus/nó ag aon pháirtí leasmhar eile i gcomhréir le hAirteagail 5, 6 agus 7 den Rialachán seo;'

               (2)cuirtear isteach na hAirteagail seo a leanas:

               ‘Airteagal 7a

               Obair leantach ar thuairimí ó EFSA

               (1)I gcás, ar bhonn na faisnéise dá dtagraítear in Airteagal 4, nach féidir le EFSA sábháilteacht breiseáin bia, a úsáidí ná a leibhéal úsáide a dheimhniú ná athruithe ar na sonraíochtaí a mholadh, féadfaidh an Coimisiún bearta breise a dhéanamh, lena n‑áirítear glaonna ar shonraí a eagrú, nó féadfaidh sé a iarraidh ar EFSA na bearta sin a dhéanamh, chun an measúnú sábháilteachta a chur i gcrích.

               (2)I gcás nár tíolacadh na sonraí agus an fhaisnéis a iarradh i gcomhréir le mír 1 nó i gcás nach gceadaítear leo sábháilteacht an bhreiseáin bia, a úsáidí nó a leibhéal úsáide nó a sonraíochtaí a dheimhniú, féadfar an breiseán bia a bhaint de liosta an Aontais i gcomhréir leis an nós imeachta dá dtagraítear in Airteagal 10(3) de Rialachán (CE) Uimh. 1333/2008*.

               * IO L 354, 31.12.2008, lch. 16.

               Airteagal 7b

               Comhairle réamhthíolactha

               I gcás ina gceanglaítear ar EFSA nó ina n‑iarrfar air a tuairim a thabhairt i gcomhréir leis an Rialachán seo, déanfaidh foireann EFSA, arna iarraidh sin ag oibreoir gnó leasmhar nó oibreoirí gnó leasmhara nó ag aon pháirtí leasmhar eile, comhairle a thabhairt maidir leis na rialacha is infheidhme, agus maidir leis an ábhar a theastaíonn chun faisnéis a thíolacadh de bhun Airteagail 4 go hAirteagal 7a. Tabharfar an chomhairle sin i gcomhréir le hAirteagal 32a de Rialachán (CE) Uimh. 178/2002**, a mbeidh feidhm mutatis mutandis aige.

               ** IO L 31, 1.2.2002, lch. 1-24.

               Airteagal 7c

               Fógra a thabhairt faoi staidéir

               Tabharfaidh oibreoirí gnó leasmhara agus páirtithe leasmhara eile fógra do EFSA gan mhoill faoi theideal agus raon feidhme aon staidéir a dhéanfaidh siad a choimisiúnú nó a chur i gcrích chun tacú le hathmheastóireacht a dhéanamh ar bhreiseán bia formheasta i gcomhréir le hAirteagail 4 go 7a den Rialachán seo, chomh maith le fógra faoin tsaotharlann nó faoin tsaoráid tástála atá i mbun an staidéir sin, agus faoi dháta tosaithe agus dáta pleanáilte críochnaithe an staidéir.

               Tabharfaidh saotharlanna agus saoráidí tástála eile atá suite san Aontas fógra don Údarás gan mhoill faoi theideal agus faoi raon feidhme aon staidéir a choimisiúnóidh oibreoirí gnó agus páirtithe leasmhara eile, a dhéanfaidh saotharlanna den sórt sin nó saoráidí tástála eile chun tacú le hathmheastóireacht a dhéanamh ar bhreiseán bia formheasta i gcomhréir le hAirteagail 4 go 7a den Rialachán seo, dáta tosaithe agus dáta pleanáilte críochnaithe na hathmheastóireachta chomh maith le hainm na n‑oibreoirí gnó nó na bpáirtithe leasmhara a choimisiúnaigh staidéar den sórt sin.

               Déanfaidh EFSA staidéir faoina dtabharfar fógra i gcomhréir leis an Airteagal seo a áireamh sa bhunachar sonraí dá dtagraítear in Airteagal 32b(1) de Rialachán (CE) Uimh. 178/2002.

               Airteagal 7d

               Formáid na dtíolacthaí

               Sula nglacfar formáidí caighdeánacha sonraí de bhun Airteagal 39f de Rialachán (CE) Uimh. 178/2002, déanfar sonraí arna dtíolacadh i gcomhréir leis an Rialachán seo a thíolacadh i bhformáid leictreonach lenar féidir doiciméid a íoslódáil, a phriontáil agus a chuardach. Tar éis formáidí caighdeánacha sonraí a ghlacadh de bhun Airteagal 39f de Rialachán (CE) Uimh. 178/2002, tíolacfar sonraí i gcomhréir leis na formáidí caighdeánacha sonraí sin.

               Airteagal 7e

               Trédhearcacht

               I gcás ina gceanglaítear ar EFSA nó ina n‑iarrtar air tuairim a thabhairt i gcomhréir leis an Rialachán seo, rachaidh sé i gcomhairle le páirtithe leasmhara agus leis an bpobal ar bhonn an leagain neamhrúnda de na sonraí arna dtíolacadh de bhun an Rialacháin seo, i gcomhréir le hAirteagal 32c(2), de Rialachán (CE) Uimh. 178/2002, a mbeidh feidhm mutatis mutandis aige.'

               (3)Cuirtear an méid seo a leanas in ionad Airteagal 8:

               ‘Airteagal 8

               Rúndacht

               Tar éis sonraí a thíolacadh i gcomhréir leis an Rialachán seo, féadfaidh an t‑oibreoir gnó leasmhar nó páirtí leasmhar eile iarraidh a thíolacadh chun go caithfear faoi rún le codanna áirithe den fhaisnéis nó de na sonraí. Ag gabháil leis an iarraidh sin beidh réasúnú atá infhíoraithe. Déanfar iarratais rúndachta den sórt sin a mheasúnú i gcomhréir le hAirteagal 12 de Rialachán (CE) Uimh. 1331/2008, a mbeidh feidhm mutatis mutandis aige.'

               Airteagal 2

               Teacht i bhfeidhm agus cur i bhfeidhm

               Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

               Beidh feidhm aige ón 27 Márta 2021 agus beidh feidhm aige maidir le sonraí agus faisnéis arna gcur faoi bhráid EFSA nó an Choimisiúin i ndáil le nósanna imeachta athmheastóireachta a seoladh agus i ndáil le bearta leantacha a rinneadh ón dáta sin.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil, 8.2.2021

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        IO L 354, 31.12.2008, lch. 16.

                     (2)

                        Rialachán (AE) Uimh. 257/2010 ón gCoimisiún lena mbunaítear clár chun athmheastóireacht a dhéanamh ar bhreiseáin bia fhormheasta i gcomhréir le Rialachán (CE) Uimh. 1333/2008 ó Pharlaimint na hEorpa agus ón gComhairle maidir le breiseáin bia (IO L 80, 26.3.2010, lch. 19),

                     (3)

                        Rialachán (AE) 2019/1381 ó Pharlaimint na hEorpa agus ón gComhairle an 20 Meitheamh 2019 maidir le trédhearcacht agus inbhuanaitheacht mheasúnú an Aontais ar rioscaí sa bhiashlabhra lena leasaítear Rialachán (CE) Uimh. 178/2002, Rialachán (CE) Uimh. 1829/2003, Rialachán (CE) Uimh. 1831/2003, Rialachán (CE) Uimh. 2065/2003, Rialachán (CE) Uimh. 1935/2004, Rialachán (CE) Uimh. 1331/2008, Rialachán (CE) Uimh. 1107/2009, Rialachán (AE) 2015/2283 agus Treoir 2001/18/CE (IO L 231, 6.9.2019, lch. 1)

                     (4)

                        Rialachán (CE) Uimh. 178/2002 ó Pharlaimint na hEorpa agus ón gComhairle an 28 Eanáir 2002 lena leagtar síos prionsabail ghinearálta agus ceanglais ghinearálta dhlí an bhia, lena mbunaítear an tÚdarás Eorpach um Shábháilteacht Bia agus lena leagtar síos nósanna imeachta in ábhair a bhaineann le sábháilteacht bia (IO L 31, 1.2.2002, lch. 1).

                     (5)

                        Rialachán (CE) Uimh. 1331/2008 ó Pharlaimint na hEorpa agus ón gComhairle an 16 Nollaig 2008 lena mbunaítear nós imeachta comhchoiteann údaraithe maidir le breiseáin bhia, maidir le heinsímí bia agus maidir le blastáin bhia (IO L 354, 31.12.2008, lch. 1).